Lebih 25 juta dos vaksin COVID-19 diberikan setakat semalam

KUALA LUMPUR, 1 Muharam 1443H, Selasa – Sebanyak 25,008,230 dos vaksin COVID-19 telah diberikan menerusi Program Imunisasi COVID-19 Kebangsaan (PICK) setakat semalam, kata Menteri Kesihatan Datuk Seri Dr Adham Baba.

Menerusi perkongsian infografik di Twitternya, beliau memaklumkan jumlah yang terima dos pertama ialah 15,959,596 orang manakala 9,048,634 orang terima dos kedua.

“Mengikut peratusan, 68.2 peratus daripada populasi dewasa negara telah mendapat dos pertama, manakala 38.7 peratus telah melengkapkan dua dos suntikan vaksin COVID-19 mereka,” katanya.

Sementara itu, vaksinasi harian mencatatkan sebanyak 465,793 dos diberikan semalam dengan 187,495 adalah dos pertama manakala 278,298 adalah dos kedua.

PICK dilancarkan pada 24 Feb lepas bagi memberikan vaksinasi untuk membendung pandemik COVID-19 di seluruh negara. – Bernama


Lokasi bukan penghalang hadir Hari Peradaban Bangsa Melayu

Oleh Siti Hafidah Abd Ghaffar

KUALA LUMPUR, 1 Muharram 1444H, Sabtu – Jarak lokasi tidak menjadi penghalang Ahmad Sahal Sj Mohd Zaki untuk menghadiri Festival Hari Peradaban Bangsa Melayu (HPBM) di Padang Bolesepak KLFA di sini hari ini.

Bertolak dari Terengganu semalam, beliau yang segak mengenakan busana tradisional Melayu dengan lengkap bertanjak berkata, kehadirannya di sini pagi tadi bagi menyahut seruan penganjur selain memberi sokongan penuh terhadap festival yang julung kali diadakan itu.

“Dalam jutaan rakyat Malaysia, kalau kita yang tidak membuat kebersamaan program begini bagaimana masyarakat nak nampak bangsa Melayu ini hebat.

“Saya rasa ini julung kalinya program bangsa Melayu diadakan dan saya teruja untuk bersama.

“Persembahan silat, memanah, permainan tradisi pun ada, itu jati diri bangsa Melayu. Jika kita tidak ke mari, siapa lagi nak ke sini,” katanya kepada Ismaweb.net.

Sementara itu, bagi Suhaida Md Saad, festival ini membuatkan beliau ternanti-nantikan persembahan yang mengaitkan budaya Melayu.

“Apabila datang sini, kita lihat ada persembahan silat, permainan rakyat yang sebelum ini saya tidak pernah tahu contohnya rebut negeri yang seperti tarik tali,” katanya.

Sedia maklum bahawa HPBM diadakan pada 1 Muharram, beliau berharap pada tarikh sama setiap tahun akan dilaksanakan lagi program seperti hari ini.

“Kita yang berbangsa Melayu khususnya digalakkan datang ke sini supaya kita dapat melihat sendiri. Sebenarnya apa yang penganjur ingin sampaikan untuk kembalikan kita kepada jati diri sebagai anak bangsa Melayu,” katanya.


Akta 342: Sejarah buktikan kekerasan tak selesaikan musibah

Oleh Siti Hafidah Abd Ghaffar

BANGI, 11 Jamadilawal 1443H, Khamis – Sejarah menunjukkan kekerasan dan undang-undang sahaja tidak berjaya menyelesaikan sesuatu musibah dalam sesebuah negara sebaliknya hanya memburukkan lagi keadaan.

Atas dasar itu, Kementerian Kesihatan (KKM) digesa untuk memperbanyakkan program pendidikan, perbincangan dan kolaborasi dengan pelbagai pihak seperti yang disarankan oleh Yang di-Pertuan Agong dalam menangani pandemik COVID-19.

Presiden Pertubuhan Kebajikan Darul Islah Malaysia (PERKID), Ustaz Masridzi Sat menyifatkan, langkah meningkatkan penguatkuasaan undang-undang seolah-olah ‘membalas dendam’ kepada rakyat di atas kegagalan yang berlaku.

“Rakyat sudah cuba mematuhi SOP begitu lama, namun sikap segelintir pemimpin kerajaan yang melaksanakan undang-undang secara ‘double standard’ dan diskriminasi kepada sesetengah pihak telah menyebabkan rakyat hilang kepercayaan.

“Apatah lagi segelintir pemimpin gagal menunjukkan contoh yang baik sehingga pelbagai SOP dan peraturan sering kali berubah dan tidak konsisten sehingga rakyat rasa macam dipermainkan,” katanya ketika dihubungi Ismaweb.net, hari ini.

Beliau berkata demikian ketika diminta mengulas mengenai cadangan pindaan Rang Undang-Undang (RUU) Akta Pencegahan dan Pengawalan Penyakit Berjangkit 1998 (Akta 342).

Terdahulu, Ketua Pengarah Kesihatan, Tan Sri Dr Noor Hisham Abdullah memberitahu, cadangan lima peruntukan baharu dan lima pindaan dalam RUU Akta 342 bakal memastikan kesinambungan penguatkuasaan peruntukan mengikut Ordinan Darurat sebelum ini.

Katanya, apabila diluluskan Dewan Rakyat kelak, ia antara lain menyaksikan penurunan kuasa untuk pelaksanaan penguatkuasaan, peruntukan mengenakan tindakan terhadap pertubuhan perbadanan serta penalti am terhadap individu dan pertubuhan perbadanan.

Mengulas lanjut, Ustaz Masridzi menegaskan, pihaknya menolak sebarang penambahan hukuman di dalam akta berkenaan.

Beliau turut meminta kerajaan menubuhkan Suruhanjaya Siasatan Diraja (RCI) untuk membuat ‘post mortem’ serta penambahbaikan dengan melibatkan pihak pertubuhan bukan kerajaan (NGO) dan tokoh tertentu bagi membuat semak dan imbang terhadap isu COVID-19

“Malaysia adalah sebuah negara Islam yang bernaung dalam OIC. Maka amatlah wajar peranan agamawan, alim ulama dan pakar-pakar perubatan Islam diberikan kuasa yang sama untuk berperanan menangani isu wabak COVID-19 ini.

“Ia termasuk mencari kaedah dan ubatan alternatif yang bersesuaian dengan tuntutan agama dan penyakit yang menimpa rakyat,” sarannya.


Segera tubuh RCI siasat pendedahan Kertas Pandora: MPM

BANGI, 5 Rabiulawal 1443H, Selasa – Majlis Perundingan Melayu (MPM) menggesa Suruhanjaya Siasatan Diraja (RCI) ditubuhkan bagi meneliti isu pendedahan dalam ‘Kertas Pandora’ berhubung transaksi kewangan yang menyalahi undang-undang negara membabitkan beberapa individu berpengaruh.

Pengerusi Biro Politik MPM, Shahbudin Embun berkata, penubuhan jawatankuasa khas serta RCI tersebut dijangka memberikan pencerahan kepada segala kekeliruan di kalangan rakyat hasil daripada pendedahan tersebut.

Ia juga dapat mengembalikan imej kerajaan yang boleh tercalar atas perbuatan salah laku serta penghantaran atau simpanan duit haram, duit rasuah dan lain-lain, tegasnya.

“Kerajaan hendaklah segera mewujudkan jawatankuasa khas siasatan dan RCI bagi meyakinkan rakyat bahawa perkara seperti ini tidak dibiarkan berleluasa demi menjaga maruah negara dan kepentingan rakyat.

“Pihak berkuasa without ‘fear or favour’ hendaklah menyiasat perbuatan salah laku undang undang negara yang serius ke atas sesiapa saja yang terlibat.

“…waima mereka adalah menteri, bekas menteri, VVIP atau sesiapa saja yang telah dinama kan dalam Pandora Papers tersebut,” katanya dalam satu kenyataan, hari ini.

Beliau berkata, sekiranya berlaku kesalahan, maka pendakwaan hendaklah dilakukan secara adil dan mengikut undang undang negara.

“Kami dengan penuh takzim dan hormat memberikan kepercayaan penuh kepada Datuk Seri Ismail Sabri Yaakob agar dapat melaksanakan perkara-perkara yang kami sebut demi agama, bangsa dan negara,” katanya.

Pada 4 Oktober, Anwar mengemukakan usul supaya Dewan Rakyat membahaskan pendedahan Kertas Pandora berhubung transaksi kewangan yang menyalahi undang-undang.

Usul itu ditolak Speaker Datuk Azhar Azizan Harun pada sidang Parlimen 6 Oktober dengan alasan ia tidak perlu disegerakan sehingga memaksa persidangan tersebut mengetepikan urusan yang ditetapkan aturan mesyuarat.

Semalam, Dewan Rakyat sekali lagi kekal dengan keputusan menolak usul untuk membahaskan pendedahan Kertas Pandora berkenaan.

Siasatan yang disebut ‘Kertas Pandora’- melibatkan sekitar 600 wartawan dari media termasuk The Washington Post, BBC, dan The Guardian – didasarkan daripada kebocoran sekitar 11.9 juta dokumen dari 14 syarikat perkhidmatan kewangan di seluruh dunia.

Beberapa individu dari Malaysia yang terkenal juga telah dikaitkan dengan akaun luar pesisir itu.


JHEAIPP digesa keluarkan lesen mesra muslim untuk premis makanan

GEORGE TOWN, 21 Muharam 1444H, Jumaat – Demi menjaga hak-hak pelanggan Islam, Jabatan Hal Ehwal Agama Islam Pulau Pinang (JHEAIPP) digesa mengeluarkan lesen mesra muslim untuk premis makanan di negeri ini.

Ia susulan tular dakwaan peniaga muslim di Sungai Ara yang mengambil bekalan nasi ayam dan nasi itik di kedai peniaga bukan Islam.

JHEAIPP kemudian mengesahkan kedua-dua premis di Sungai Ara dan Persiaran Gurney itu tidak memiliki Sijil Pengesahan Halal Malaysia (SPHM).

Menyatakan gesaan itu, Pengerusi Pertubuhan Pembangunan Ummah Pulau Pinang, Dr Zaki Ibrahim berkata, umat Islam berhak berasa selesa apabila menjamu selera di premis yang diurus selia dengan garis panduan menjaga kehormatan pelanggan.

“Oleh itu, kami mencadangkan JHEAIPP diberi kuasa untuk mengeluarkan lesen mesra muslim kepada gerai makanan dan restoran.

”Garis panduan untuk mendapat sijil pengiktirafan halal daripada Jabatan Kemajuan Islam Malaysia (Jakim) adalah lebih baik tetapi kita sedia maklum cabaran dan proses yang panjang untuk mendapat pengiktirafan halal Jakim,” katanya dalam kenyataan, hari ini.

Beliau berkata, lesen mesra muslim wajar dikeluarkan oleh Unit Halal JHEIPP serta diberi kuasa untuk menjalankan pemantauan.

Sementara itu, katanya, pihak berkuasa agama Islam di Pulau Pinang perlu menyediakan mekanisma yang lebih komprehensif agar insiden tular membabitkan premis makanan di Sungai Ara dan Persiaran Gurney tidak berulang.

”Insiden ini mencemar imej Pulau Pinang apabila peniaga sebegini mementingkan keuntungan daripada tanggungjawab dan tidak menghormati pengunjung Islam,” katanya.


Malaysia bimbang situasi di Palestin, gesa PBB adakan mesyuarat tergempar

KUALA LUMPUR, 22 Rabiulawal 1445H, Ahad – Punca kepada serangan terbaharu di Semenanjung Gaza perlu dikenal pasti, kata Kerajaan Malaysia.

“Rakyat Palestin telah berdepan pendudukan haram yang berpanjangan, sekatan dan penderitaan.

“…ia termasuk penodaan Al-Aqsa serta rampasan politik oleh Israel sebagai penjajah,” kata Kementerian Luar Negeri (KLN) dalam satu kenyataan, hari ini.

KLN berkata, Malaysia bimbang dengan keganasan terbaharu di Timur Tengah itu dan menggesa Majlis Keselamatan Pertubuhan Bangsa-Bangsa Bersatu (PBB) mengekalkan keamanan dan keselamatan antarabangsa.

KLN berkata, rakyat Palestin mempunyai hak undang-undang untuk hidup dalam keadaan aman yang diiktiraf di peringkat antarabangsa sebelum 1967 dengan Baitulmaqdis Timur sebagai ibu negara.

Kementerian itu juga berkata, rakyat Palestin mempunyai hak untuk kembali ke rumah mereka dan mendapatkan harta benda yang telah dirampas.

“Seharusnya tidak ada layanan yang tidak seimbang dan hipokrit dalam menangani mana-mana rejim yang mengamalkan apartheid.

“Bahkan ia secara terang-terangan melanggar hak asasi manusia dan undang-undang antarabangsa.

“Majlis perlu segera mengadakan Sesi Mesyuarat Tergempar untuk menuntut semua pihak menghentikan keganasan serta melindungi nyawa orang awam yang tidak bersalah,” kata kementerian itu.


Agong berkenan terima Ijazah Kedoktoran Kehormat dari Universiti Marmara

ISTANBUL, 22 Muharam 1444H, Sabtu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dianugerahkan Ijazah Kedoktoran Kehormat oleh Universiti Marmara sebagai mengiktiraf sumbangan baginda dalam bidang Sains Politik dan Hubungan Antarabangsa.

Ijazah Kedoktoran Kehormat itu disampaikan oleh Rektor Universiti Marmara Profesor Dr Mustafa Kurt berdasarkan sumbangan Seri Paduka dalam memelihara keamanan sejagat serta memperkukuh hubungan Turkiye dan Malaysia dalam satu majlis di universiti berkenaan di sini.

Seri Paduka dipersembah dengan persalinan jubah kedoktoran baldu merah bersulam emas beserta sijil dan sebuah plak.

Turut mengiringi baginda menerima penganugerahan itu ialah Raja Permaisuri Agong Tunku Azizah Aminah Maimunah Iskandariah dan Naib Presiden Turkiye Fuat Oktay.

Turut hadir Menteri Pengiring yang juga Menteri Kewangan Tengku Datuk Seri Zafrul Tengku Abdul Aziz.

Universiti Marmara merupakan universiti di mana Presiden Turkiye Recep Tayyip Erdogan menerima ijazah pada 1981.

Semasa berkenan menerima skrol itu, Al-Sultan Abdullah menzahirkan ucapan terima kasih kepada universiti berkenaan dan berbesar hati dianugerahkan ijazah kedoktoran kehormat tersebut.

Yang di-Pertuan Agong bertitah ijazah kedoktoran kehormat itu bukan sahaja begitu bermakna buat diri baginda tetapi juga merupakan penghormatan tertinggi yang diberikan kepada Malaysia dan rakyatnya.

“Ia merupakan cerminan tahap pengiktirafan dan penghormatan bersama tertinggi antara kedua-dua negara kita yang sememangnya bersaudara,” titah baginda.

Sebagai negara Islam yang moden serta progresif, Yang di-Pertuan Agong bertitah Malaysia dan Turkiye boleh memupuk kerjasama lebih kukuh dalam bidang pendidikan.

Al-Sultan Abdullah percaya inisiatif sedemikian boleh menjadi pemangkin kepada umat Islam yang bersatu dan lebih kuat.

“Ketika kepercayaan itu tersebar dalam kalangan masyarakat yang pelbagai, pendidikan menjadi jalan penting untuk mewujudkan susunan sosial yang universal dan padu. Dalam skop ini, adalah besar harapan beta Turkiye akan menerima lebih ramai pelajar Malaysia untuk belajar di pelbagai institusi pendidikannya.

“Penyelidik bersama, sarjana dan pelajar, pertukaran dan perkongsian penemuan adalah beberapa elemen yang boleh diusahakan oleh institusi pendidikan kita,” titah Seri Paduka.

Menyentuh Lawatan Negara itu, Seri Paduka bertitah ia bertujuan mengeratkan lagi hubungan persaudaraan antara Malaysia dan Turkiye yang telah menjalin hubungan diplomatik sejak 1964.

“Sejak itu, silaturahim kedua-dua negara telah diperkukuh dengan hubungan politik, ekonomi dan budaya yang lebih erat. Ikatan antara rakyat Malaysia dan Turkiye terus berkembang dengan semakin banyak lawatan. Peningkatan lawatan dan interaksi akan membolehkan kedua-dua negara mengenal pasti bidang kerjasama baharu yang memberi manfaat kepada rakyat,” titah Seri Paduka.

Al-Sultan Abdullah turut mengulangi penghargaan baginda kepada Erdogan atas layanan mesra terhadap delegasi Malaysia semasa Lawatan Negara itu.

“Di bawah kepimpinannya, kedua belah pihak telah mencapai tahap kekuatan baharu dalam hubungan dua hala yang akan memberi manfaat kepada rakyat kedua-dua negara.

“Beta berdoa agar Allah Yang Maha Kuasa akan melimpahkan rahmat-Nya kepada Turkiye dan rakyatnya,” titah Al-Sultan Abdullah.

Yang di-Pertuan Agong dan Raja Permaisuri Agong Tunku Hajah Azizah Aminah Maimunah Iskandariah sedang mengadakan Lawatan Negara tujuh hari ke Turkiye yang bermula Isnin lepas. – Bernama


Guru hilang sabar, murid darjah 1 ditampar hingga bengkak bibir

JOHOR BAHRU, 26 Syaaban 1442H, Khamis – Bibir bengkak dan berdarah, demikian kecederaan yang dialami oleh seorang murid tahun satu di sebuah sekolah agama di Kulai, Johor.

Ini selepas murid berkenaan ditampar oleh seorang guru di sekolah berkenaan pada Isnin lalu.

Ibu kanak-kanak tersebut, Ida Sofea Mohamed, 34, kecewa selepas guru berkenaan memberi alasan anak lelakinya itu menangis dan tiada tanda hendak berhenti.

Jelasnya, guru lelaki tersebut dikatakan hilang sabar lalu menampar muka anaknya.

“Bila saya ambil dia balik dari sekolah dan dia buka pelitup muka, saya nampak ada darah dan mulutnya bengkak. Bila diperiksa ada lebam darah beku dalam mulut dengan pipi bengkak sebelah.

“Petang itu saya membawanya ke klinik untuk mendapatkan ubat bagi kebaskan mulut yang bengkak agar dia boleh makan seperti biasa,” katanya seperti dipetik Kosmo!, hari ini.

Tambah ibu kepada dua orang anak itu lagi, apabila dia bersemuka dengan guru berkenaan pada keesokan harinya, guru itu mengakui menampar anaknya.

“Saya juga berasa kecewa dengan jawapan diberikan guru besar sekolah berkenaan yang hanya berkata ‘benda dah jadi’.

“Bagi saya, guru besar sebagai seorang pemimpin perlu lebih profesional dengan memberi janji bahawa perkara seperti itu tidak akan berulang,” katanya


Wang kepada Zahid untuk dana politik bukan rasuah: Saksi

SHAH ALAM, 18 Syawal 1443H, Khamis – Mahkamah Tinggi di sini hari ini diberitahu wang yang diberikan Ultra Kirana Sdn Bhd (UKSB) kepada bekas timbalan perdana menteri, Datuk Seri Dr Ahmad Zahid Hamidi adalah sumbangan politik.

Ia bukannya rasuah kata bekas Pengarah UKSB, Harry Lee Vui Khun ketika sesi soal balas oleh peguam Hamidi Mohd Noh yang mewakili Ahamd Zahid dalam perbicaraan kes rasuah Sistem Visa Luar Negara (VLN).

Semalam, Lee memberitahu mahkamah semalam bahawa syarikatnya membayar secara tunai dalam Dolar Singapura setiap bulan kepada Ahmad Zahid dari 2014 hingga 2018 berhubung Kontrak VLN.

Sementara itu, ketika disoal seorang lagi peguam Ahmad Zahid, Datuk Ahmad Zaidi Zainal sama ada sumbangan politik itu adalah untuk UMNO, saksi itu berkata, menurut kefahaman beliau ia adalah untuk kerajaan yang memerintah.

Saksi ke-15 pendakwaan itu juga bersetuju dengan Ahmad Zaidi beliau tidak dapat menerangkan perjalanan beliau atau memberikan bukti menunjukkan beliau ke rumah Ahmad Zahid untuk menyerahkan wang itu.

Ahmad Zaidi: Bila anda ke Country Height, Kajang tiada siapa boleh masuk tanpa kad akses dan pemandu perlu mendaftar di pondok pengawal. Adakah Suruhanjaya Pencegahan Rasuah Malaysia (SPRM) bertanya kepada awak mengenai butiran itu?

Lee: Tidak

Lee juga bersetuju dengan Ahmad Zaidi bahawa SPRM tidak pernah mengarahkan beliau mengemukakan sebarang bukti seperti penyata Touch ‘n Go untuk menunjukkan beliau pergi ke kediaman Ahmad Zahid.

Sebelum ini, semasa membacakan pernyataan saksinya, beliau berkata, UKSB tidak pernah membuat pembayaran dalam akaun UMNO dan tiada resit dikeluarkan atau sebarang pengesahan mengenai pembayaran itu.

Ahmad Zahid, 69, berdepan 33 pertuduhan menerima rasuah berjumlah SG$13.56 juta daripada UKSB ketika menjadi Menteri Dalam Negeri untuk melanjutkan kontrak syarikat itu sebagai pengendali perkhidmatan pusat sehenti (OSC) di China dan membekalkan sistem VLN serta mengekalkan perjanjian kontrak bagi membekalkan sistem bersepadu VLN kepada syarikat sama oleh Kementerian Dalam Negeri.

Bagi tujuh lagi pertuduhan, Ahmad Zahid didakwa meminta SG$1,150,000, RM3 juta, EURO15,000 dan AS$15,000 daripada syarikat sama yang mempunyai kaitan dengan tugas rasmi beliau.

Beliau didakwa melakukan semua kesalahan itu di Seri Satria, Presint 16, Putrajaya serta Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa bersambung esok. – Bernama


Mengapa lupa rakaat dalam solat?

1. PERASAN atau tidak, kita lebih mudah ingat barang yang kita lupa ketika melaksanakan solat? Sedangkan di luar solat kita tidak ingat tentang perkara itu? Sehingga menyebabkan kita terlupa berapa rakaat yang telah kita tunaikan.

2. Fenomena “ingat barang” dalam solat ini pada hakikatnya telah disebutkan dalam hadis Nabi. Rasulullah membayangkan kepada kita bahawa syaitan sering mengganggu seseorang dalam solatnya sehingga mengingatkan kepadanya perkara yang dia terlupa di luar solat. Sabda Rasulullah:

إِذَا قُضِيَ التَّثْوِيبُ أَقْبَلَ حَتَّى يَخْطُرَ بَيْنَ الْمَرْءِ وَنَفْسِهِ يَقُولُ لَهُ اذْكُرْ كَذَا وَاذْكُرْ كَذَا لِمَا لَمْ يَكُنْ يَذْكُرُ مِنْ قَبْلُ حَتَّى يَظَلَّ الرَّجُلُ مَا يَدْرِي كَمْ صَلَّى

“Sehinggalah iqamah itu telah selesai, maka syaitan akan kembali (mengganggu) hingga mengingatkan seseorang dalam dirinya. Syaitan berbisik: “Ingat demikian, ingat demikian” untuk sesuatu yang tidak dia ingat sebelumnya hingga seorang lelaki itu tidak mengetahui berapa rakaat dia telah solat.” (Sahih Muslim)

3. Atas dasar itu kita sering dinasihatkan agar memohon perlindungan Allah dari gangguan syaitan sebelum solat. Seorang sahabat Nabi bernama Usman bin Abi al-As pernah mengadu kepada Rasulullah dia sering tidak khusyuk dan diganggu. Maka Rasulullah berpesan:

ذَاكَ شَيْطَانٌ يُقَالُ لَهُ خَنْزَبٌ فَإِذَا أَحْسَسْتَهُ فَتَعَوَّذْ بِاللَّهِ مِنْهُ

“(Yang memngganggu kamu) itu ialah gangguan syaitan yang dinamakan Khanzab. Oleh itu apabila kamu rasa diganggunya, maka segeralah mohon perlindungan kepada Allah dari godaannya” (Sahih Muslim)

4. Oleh itu andai kita sering terganggu dalam solat, mohonlah perlindungan dari Allah dengan isti’azah (bacaan A’uzubillahi Minasy Syaitan) dan berdoalah agar Allah membantu kita khusyuk dalam solat.

Semoga Allah membimbing kita.

Dr Ahmad Sanusi Azmi


Perlu sekat aplikasi Sugarbook

KOTA BHARU, 2 Rejab 1442H, Ahad – Kerajaan disaran mengambil tindakan tegas terhadap individu yang terbabit dalam kegiatan haram ‘sugar daddy’, kata Datuk Ahmad Marzuk Shaary.

Timbalan Menteri di Jabatan Perdana Menteri (Hal Ehwal Agama) itu berkata, dakwaan kegiatan tidak bermoral itu termasuk aplikasi Sugarbook, yang membabitkan peningkatan jumlah mahasiswa adalah sangat mendukacitakan.

Justeru, katanya, aplikasi berkenaan perlu dihalang daripada digunakan di negara kita.

“Saya sudah sebut bahawa pihak kerajaan akan mengenakan tindakan yang lebih keras dan tegas terhadap mereka yang terbabit termasuk aplikasi itu.

“Kita tak boleh mendorong rakyat dalam negara kita untuk melakukan perkara yang tidak betul, melanggar undang-undang dan hukum ini dengan adanya aplikasi berkenaan,” katanya seperti dilapor Harian Metro.

Pendedahan mengenai pembabitan pelajar institusi pengajian tinggi (IPT) di Malaysia ke kancah hubungan sosial ‘sugar baby-sugar daddy’ baru-baru ini begitu mengejutkan dan mendapat reaksi pelbagai pihak.

Ini selepas platform temu janji ‘sugar daddy’ terbesar di Asia, Sugarbook melaporkan peningkatan 40 peratus pelajar mendaftar untuk menjadi ‘sugar baby’ sejak Januari, kononnya atas alasan krisis kewangan yang dialami.

Platform itu turut mendedahkan senarai ‘top 10’ universiti ‘sugar baby’ di Malaysia, termasuk dua universiti awam, membabitkan 12,705 pelajar.


Peranan OIC makin mengecil, tak mampu bela Palestin

Oleh Zuhayati Yazid

BANGI, 14 Rabiulakhir 1443H, Jumaat – Peranan Pertubuhan Kerjasama Islam (OIC) dalam membela nasib Palestin kini semakin mengecil berbanding Pertubuhan Bangsa-Bangsa Bersatu (PBB) yang dilihat lebih banyak melaksanakan aktiviti.

Presiden gerakan Islam, Ikatan Muslimin Malaysia (Isma), Ustaz Muhammad Fauzi Asmuni berkata, OIC buat masa ini hanya tahu mengeluarkan kenyataan mengecam berbanding PBB yang lebih banyak turun padang.

“Selepas tahun 1948 isu Palestin tidak lagi di bawah bidang kuasa OIC, sebaliknya diletakkan kepada PBB, secara tidak langsung menunjukkan OIC tidak berjaya mengurus secara baik dan sempurna.

“OIC kini hanya tumpu kepada pendamaian antara pergerakan Hamas dan Fatah sahaja, bukannya menyatukan ke arah negara-negara Islam supaya menentang Israel.

“Lebih malang OIC sendiri menerima konsep Penyelesaian Dua Negara atau Two-State Solution antara Israel dan Palestin,” katanya dalam program Bicara Palestin yang disiarkan di TV Pertiwi, malam ini.

Mengulas lanjut, beliau menjelaskan OIC sepatutnya boleh memainkan peranan yang lebih padu dengan menyediakan bantuan-bantuan kemanusian yang berimpak tinggi.

Bukan sekadar isu makanan sahaja, banyak lagi perkara penting yang boleh membawa manfaat kepada penduduk Palestin.

“Antaranya sediakan peluang pekerjaan bagi membolehkan rakyatnya berdikari seperti rakyat di negara lain.

“Selain itu OIC juga boleh berperanan memberi tekanan kepada pemimpin antarabangsa untuk membuka sempadan serta mempersiapkan kekuatan ummah ke arah peperangan,” katanya.


UMNO nafi tuntut jawatan timbalan MB Selangor, KM Pulau Pinang

PUTRAJAYA, 9 Muharam 1445H, Khamis – UMNO menafikan menuntut jawatan Timbalan Menteri Besar Selangor dan Timbalan Ketua Menteri Pulau Pinang sekiranya Kerajaan Madani dapat mengekalkan kuasa di kedua-dua negeri.

Presidennya, Datuk Seri Ahmad Zahid Hamidi berkata, tumpuan kini adalah untuk mengekalkan tiga negeri di bawah pimpinan mereka – Selangor, Pulau Pinang dan Negeri Sembilan sambil cuba memenangi hati dan minda pengundi di tiga negeri lain.

Tiga negeri lagi ialah Terengganu, Kedah dan Kelantan.

“Kami tidak pernah membincangkan perkara itu (mengenai jawatan). Biar kami menyeberangi jambatan dahulu, kami tunggu sehingga selepas 12 Ogos, dan kami yakin apa yang penting ialah sekurang-kurangnya mengekalkan ketiga-tiga negeri.

“Jangan sesekali terfikir atau merancang untuk memenangi lebih kerusi daripada yang diperuntukkan kepada setiap parti.

“Kedua, kita perlu bekerja lebih keras dan lebih bijak untuk meraih sokongan pengundi di tiga negeri lain (Terengganu, Kedah dan Kelantan),” katanya selepas mempengerusikan mesyuarat kedua Majlis Sosial Negara bagi tahun 2023, hari ini.

Sebelum ini, timbul khabar angin mengatakan UMNO akan menuntut jawatan dua jawatan itu sekiranya kerajaan perpaduan memenangi Selangor dan Pulau Pinang pada pilihan raya negeri akan datang.


KKM sedia peranti ujian kendiri kepada MP, pegawai Parlimen

KUALA LUMPUR, 16 Zulhijjah 1442H, Isnin – Kementerian Kesihatan (KKM) menyediakan peranti ujian kendiri (Rapid Antigen test) yang menggunakan air liur bagi saringan COVID-19 kepada semua Ahli Parlimen yang menghadiri Mesyuarat Khas Dewan Rakyat.

Menerusi pemakluman pada sesi perbahasan hari ini, Timbalan Yang Dipertua Dewan Rakyat, Datuk Mohd Rashid Hasnon berkata, selain Ahli Parlimen, kemudahan itu turut diberikan kepada pegawai-pegawai serta semua yang hadir pada persidangan itu.

“Terima kasih saya rakamkan kepada Kementerian Kesihatan dan Ketua Pengarah Kesihatan, Tan Sri Dr Noor Hisham Abdullah,” katanya.

Mohd Rashid berkata, mereka yang ingin membuat ujian itu perlu menghubungi klinik Parlimen.- Bernama


Majikan wajib benarkan isteri kematian suami kerja dari rumah

KUALA LUMPUR, 6 Syaaban, Rabu – Bagi memastikan wanita Malaysia terus diperkasa, kerajaan hari ini mengumumkan enam inisiatif antaranya wanita yang kematian suami dibenarkan Bekerja Dari Rumah (BDR) dalam tempoh bersesuaian.

Perdana Menteri, Datuk Seri Ismail Sabri Yaakob berkata, memahami kesedihan dan bebanan yang ditanggung oleh wanita yang kematian suami, ketua jabatan dan pengurusan tertinggi semua organisasi adalah diwajibkan untuk membenarkan wanita untuk BDR bagi membolehkan urusan keluarga serta peninggalan suami diselesaikan.

Selain itu, beliau berkata, cadangan mewajibkan pelantikan sekurang-kurangnya seorang pengarah wanita bagi semua syarikat senaraian awam bermodal besar dijangka berkuat kuasa 1 September ini manakala bagi syarikat tersenarai lain pelaksanaannya dijangka pada 1 Jun tahun depan.

“Bagi menghargai dan mengiktiraf peranan serta sumbangan wanita, sambutan Hari Wanita wajib dilaksanakan pada 8 Mac setiap tahun di semua peringkat sama ada Persekutuan atau negeri,” katanya ketika berucap pada majlis sambutan Hari Wanita 2022 di Pusat Konvensyen Kuala Lumpur di sini malam tadi.

Turut hadir Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali; Menteri Pembangunan Wanita, Keluarga dan Masyarakat, Datuk Seri Rina Mohd Harun; Menteri Tenaga dan Sumber Asli, Datuk Seri Takiyuddin Hassan serta Menteri Wilayah Persekutuan, Datuk Seri Shahidan Kassim.

Selain itu, Ismail Sabri berkata kerajaan turut menubuhkan Majlis Wanita Negara, mewujudkan Rang Undang-Undang Antigangguan Seksual dan memantapkan Institusi Hakam di bawah Mahkamah Syariah bagi membantu wanita yang perlu menghadapi proses perceraian panjang.

“Hakam merupakan satu kaedah yang diperkenal Jabatan Kehakiman Syariah Malaysia bagi mengatasi masalah kes-kes perbicaraan berkaitan perceraian yang mengambil masa sehingga memudaratkan pasangan yang ingin bercerai,” katanya.

Perdana menteri berkata kerajaan melalui Jabatan Kehakiman Syariah Malaysia turut memperkenalkan Akta Pembiayaan Kewangan iaitu pihak bank boleh membekukan akaun bank suami atas arahan mahkamah.

Beliau berkata pihak bank dibenarkan membuat bayaran daripada akaun suami yang telah dibekukan tersebut kepada isteri sekiranya isteri ada membuat tuntutan yang melibatkan wang Ringgit di mahkamah dan kaedah ini dikenali sebagai Hiwalah.

Perdana menteri turut menyatakan rasa bangga dengan pencapaian wanita Malaysia yang semakin hari semakin ramai mencipta kejayaan dalam pelbagai bidang, sama ada di dalam atau di luar negara.

Ismail Sabri berkata, berdasarkan Skor Malaysia dalam Indeks Jurang Gender Global 2021 menunjukkan, Malaysia berjaya merapatkan jurang dalam sub-indeks pendidikan dan kesihatan bagaimanapun keterlibatan dalam bidang ekonomi dan politik masih rendah.

Beliau berkata dalam bidang ekonomi dan pekerjaan, kadar penyertaan wanita  masih rendah iaitu 55.6 peratus berbanding lelaki iaitu 80.8 peratus.

Selain itu, daripada setiap RM100 gaji dan upah yang diterima lelaki, wanita hanya menerima RM94.07 dan jurang itu semakin meningkat terutama dalam kalangan wanita B40, kesan daripada pandemik COVID-19.

Beliau berkata kadar pengangguran dalam kalangan wanita di Malaysia juga turut meningkat iaitu 307,000 orang pada suku pertama tahun 2021, berbanding 215,700 orang bagi tempoh sama tahun 2020.

“Menyedari hakikat itu, kerajaan akan terus cakna perihal kesejahteraan kaum wanita kerana saya yakin jika diberi peluang dan ruang, wanita mampu menjadi daya penggerak utama produktiviti dan ekonomi negara setanding dengan lelaki,” katanya.

Pada majlis itu, perdana menteri turut menyampaikan Anugerah Ikon Wanita kepada lapan penerima melibatkan kategori Ekonomi, Pendidikan, Kesihatan, Kepimpinan, Keselamatan, Perundangan, Wanita Bangkit dan Anugerah Khas Tun Fatimah.

Anugerah Khas Tun Fatimah diberikan kepada Pengasas dan Presiden Persatuan Usahawan Wanita Antarabangsa Malaysia (IWEM) Norazizah Borhan dan anugerah diberikan kepada wanita yang mempamerkan sumbangan luar biasa termasuk menerima pelbagai pengiktirafan di dalam dan luar negara.- Bernama


Bulan ‘PRIDE’ agenda normalisasi LGBT

BEBERAPA hari lepas, terlihat iklan sembang bekas Presiden sebuah kelab mempromosi budaya songsang Malaysia, dijemput sembang santai di laman media sosial anak muda, membincangkan bagaimanakah mahu menjadikan sekolah tempat yang “selamat” untuk anak-anak “pelbagai orientasi seksual” atau lebih telus dipanggil berkecenderungan Lesbian, Gay, Biseksual, Transgender (LGBT).

Sembang santai dengan tajuk ini dibuat sempena meraikan bulan PRIDE atau bulan kebanggaan orientasi seks songsang. Sesuatu yang sangat biasa di negara Barat.

Sebagai ibu, saya berasa sangat marah dengan tafsiran selamat yang berkecenderungan songsang dan berat sebelah ini. Keselamatan jenis apakah yang ingin diketengahkan?

Bagaimanakah agaknya perbincangan yang menghala kearah seorang anak mengeksplorasi seksualitinya sendiri sedangkan dia masih kebingungan dalam mencari sisi-sisi lain identiti diri?

Orientasi seksual apakah yang ingin diterap dalam keadaan perlembagaan yang memegang teguh prinsip Islam sebagai agama dan segala tingkah laku seks luar tabii merupakan suatu jenayah? Inikan pula untuk difahamkan hak seksnya sedangkan hak tuhan juga masih sedang dipelajari?

Bukankah akhirnya anak tersebut akan dieksploitasi golongan yang beragenda kiblat Barat seperti saudara Numan? Kecoh kerisauan tentang anak-anak orientasi seks LGBT teraniaya, namun bukankah mereka juga boleh menganiaya? Oleh itu, pada dasarnya bukankah kita risaukan mereka sama sahaja seperti anak-anak lain dengan orientasi seks normal?

Jika didapati berlaku penganiayaan kerana kecenderungan songsang di kalangan anak murid, ia perlu ditangani sama seperti salah laku lain di sekolah, sama ada ia berbentuk fizikal, seksual atau sekadar emosi.

Jika terdapat elemen jenayah, ia harus ditangani pihak polis. Dan jika tidak, kita mempunya kaunselor terlatih dari sudut agama dan psikologi. Jika terdapat keperluan untuk rujukan, kaunselor terlatih boleh merujuk kepada unit kesihatan yang terdekat.

Hanya beberapa hari lalu, bekas Menteri Pendidikan, Dr Maszlee Malik menulis tentang kebimbangannya terhadap jenayah seksual yang semakin meningkat di sekolah, dan usaha yang telah diketengahkan beliau di penghujung penggalnya.

Kini, hampir dua tahun berlalu, beliau masih berusaha mengemukakan langkah-langkah pembaikian yang menyeluruh dalam menangani jenayah di sekolah, sama ada seksual atau fizikal. Kerisauan beliau tentang jenayah seksual adalah menyeluruh dan bukan selektif.

Rentetan daripada itu, di pihak ibu bapa, kami amat berharap kerajaan mempercepatkan pembentangan Rang Undang-Undang (RUU) gangguan seksual yang sepatutnya dijadualkan siap pada Mac tahun lalu, namun ditangguhkan kerana Perintah Kawalan Pergerakan (PKP).

Diharapkan Kementerian Pembangunan Wanita, Keluarga dan Masyarakat (KPWKM) bekerjasama dengan Kementerian Pendidikan Malaysia (KPM) mengambil peluang dan kesempatan itu bagi menambah baik rang undang-undang tersebut agar dapat diperluaskan kepada pelajar sekolah.

Anak-anak perlu dipelihara dari segala anasir yang mengelirukan. Pendedahan awal kepada budaya yang bukan dari masyarakat kita boleh merosakkan fikiran mereka yang masih belum matang dan mudah menerima (trusting).

Kajian menunjukkan otak kanak-kanak sekolah masih melalui proses tumbesaran yang dinamik dan sensitif. Mereka memerlukan stimulasi yang teratur, konkrit dan jelas.

Perbezaan otak antara jantina kanak-kanak juga membuatkan mereka melalui kadar tumbesaran dan kematangan yang berbeza. Pendedahan kepada agenda kepelbagaian orientasi seksual pada fasa tumbesaran ini hanya akan menambah kekeliruan tentang identiti diri. Ini boleh membawa kepada kesilapan-kesilapan dalam membuat keputusan hidup yang boleh disesali di kemudian hari.

Kita perlu mengambil iktibar dari normalisasi LGBT di Barat. Ia telah meresap didalam silibus sekolah dan anak-anak telah mula didedahkan dengan panggilan nama yang neutral seperti “they” dan “them” yang bermaksud mereka semata-mata untuk meraikan mereka, yang kononnya “belum memutuskan apakah jantina yang dipilih mereka’.

Anak-anak lelaki berkecenderungan perempuan dibenarkan bersukan mewakili jantina perempuan, dan kemenangan mereka diraikan sebagai sah walaupun dari segi biologi dan fisiologi kekuatan otot mereka jelas berbeza!

Anak-anak tadika dibawakan lelaki-lelaki berpakaian perempuan drag untuk dibacakan cerita-cerita kanak-kanak yang kebingungan mahu memanggil mereka dengan kata nama apa.

Anak-anak semuda 16 tahun telah dibenarkan membuat keputusan untuk merencat tumbesaran sendiri dengan mengambil hormone yang menghalang akil baligh supaya dapat kekal di dalam jantina perempuan. Kegilaan inikah yang kita mahukan untuk anak-anak kita?

Masyarakat kita walau apa pun latar belakang agamanya, memandang tinggi setiap usaha melindungi hak anak-anak.

Kebajikan anak-anak adalah keutamaan segenap lapisan pentadbiran pendidikan.

Dari peringkat pegawai tadbir, pengawal sekolah hingga ke guru-guru. Walau kita tidak menafikan terdapat kelompongan yang perlu diperbaiki, melaungkan pembelaan terhadap hak anak-anak “berkecenderungan LGBT” di bulan PRIDE tidak lain tidak bukan adalah percubaan memaksa masyarakat meniru budaya Barat.

Seruan kepada budaya yang ‘hedonistic’, sarat liberalisasi sexual dan mementingkan diri perlu ditolak secara total. Jika adapun perbincangan mengenainya mungkin hanya dalam konteks cara rawat dan cara cegah. Bukan perbincangan mengangkat nilai sempena bulan PRIDE.

Mulai dari hari ini juga masyarakat perlu sedar, keraian bulan PRIDE setiap Jun bagi golongan LGBT bukan lagi sebuah isu terpencil sekumpulan minoriti, ia adalah bulan kesedaran tentang pengasakan agenda tidak normal ke atas kita yang masih memegang kepada norma kekeluargaan dan ketimuran.

Sebagaimana yang diperturunkan kepada kita melalui agama, diajar kepada kita oleh ibu bapa dan ditegakkan oleh undang-undang negara kita. Kita perlu melaungkannya sekuat dan sekerap mungkin kerana antara strategi normalisasi masyarakat para simpatisan LGBT adalah dengan menyebut-nyebut hak mereka sekerap dan seluas mungkin.

Demi kasih sayang terhadap agama dan nilai ketimuran, kita perlu mengambil semula hak kita daripada golongan pejuang agenda seks songsang ini. Hak kita untuk menentukan hala tuju fikir anak-anak kita sesuai dengan norma yang dianuti majoriti dan diperakui sejak berzaman. Sebagaimana pelangi dan bulan Jun adalah hak orang-orang yang tidak menyelewengkannya.

Dr Siti Nurhayati Adznan
Ketua Wanita ISMA Alor Gajah

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Banjir: Sesi persekolahan 2023/2024 tidak ditangguh

SEGAMAT, 13 Syaaban 1444H, Isnin – Tiada penangguhan sesi persekolahan bagi kalendar akademik 2023/2024 yang dijadual pada 19 dan 20 Mac ini di negeri yang terjejas banjir, kata Menteri Pendidikan, Fadhlina Sidek.

Beliau berkata, sekiranya kerja-kerja membaik pulih sekolah terjejas akibat banjir tidak sempat dilaksana sebelum tarikh tersebut, pelajar akan diberi pilihan menjalani pengajaran dan pembelajaran di rumah (PdPR).

“Terdapat 17 sekolah terjejas teruk akibat banjir di Johor dan Segamat merupakan paling teruk iaitu 14 sekolah manakala daerah lain, tiga sekolah. Saya fikir kami sedaya upaya akan melakukan kerja membaik pulih kerosakan dengan segera dalam tempoh dua minggu ini.

“Kami tidak akan menangguhkan sesi persekolahan tetapi kami bagi pilihan (jalani) PdPR supaya proses pembelajaran tetap berlangsung,” katanya kepada pemberita selepas melawat pusat pemindahan sementara (PPS) Sekolah Kebangsaan Seri Bali, Chaah, di sini, hari ini.

Fadhlina berkata, berdasarkan laporan yang diterima daripada pihak teknikal dan jurutera yang menilai, sekolah terjejas bukan sahaja mengalami kerosakan, malah kemusnahan aset termasuk melibatkan meja guru dan perkakas perabot.

Sesi persekolahan bagi kalendar akademik 2023/2024, akan bermula pada 19 Mac bagi negeri Kumpulan A (Kelantan, Terengganu, Kedah dan Johor), manakala 20 Mac bagi negeri Kumpulan B (Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Kuala Lumpur, Labuan dan Putrajaya).

Setakat pagi tadi, jumlah mangsa banjir di tiga negeri merekodkan seramai 53,040 orang dengan Johor mencatatkan jumlah teramai iaitu 49,410 orang.

Sementara itu, Fadhlina berkata, menyedari keperitan mangsa banjir yang mengalami kerosakan barangan persekolahan termasuk pakaian, Kementerian Pendidikan akan memberi kelonggaran kepada pelajar yang terjejas datang ke sekolah dengan menggunakan pakaian biasa.

“Kami ada pertimbangan manusiawi dan keinsanan, jadi mereka boleh datang ke sekolah dengan pakaian apa sekalipun asalkan mereka tetap pergi ke sekolah dan memulakan sesi persekolahan seperti biasa,” katanya.

Terdahulu, beliau turut melawat PPS Sekolah Menengah Kebangsaan Chaah di sini.- Bernama


ADUN Buntong dakwa Bersatu tak dapat tarik sokongan bukan Melayu

IPOH, 17 Jamadilakhir 1443H, Khamis – Ahli Dewan Undangan Negeri (ADUN) Buntong, A. Sivasubramaniam telah keluar daripada Parti Pribumi Bersatu Malaysia (Bersatu), dengan mengatakan parti itu tidak dapat menarik sokongan ahli dan orang bukan Melayu.

Beliau berkata, Bersatu adalah parti yang baik, tetapi ia tidak berupaya melaksanakan (program) untuk penyertaan bukan Melayu.

“Saya tidak melihat keluar Bersatu sebagai satu isu kerana kita masih di bawah gabungan yang sama. Keutamaan saya adalah pengundi saya dan saya perlu menjaga kebajikan mereka,” katanya.

Namun, Sivasubramaniam berkata, ia juga hak prerogatifnya sama ada beliau memerlukan untuk memaklumkan parti keputusannya untuk berhenti.

ADUN selama tiga penggal itu menyertai Parti Bangsa Malaysia (PBM) pada awal Januari lalu.

“PBM adalah peluang yang baik kerana ia berbilang kaum. Jika parti memutuskan untuk meletakkan saya di Buntong, saya tahu apa yang perlu saya lakukan setelah berkhidmat sebagai ADUN di sini selama 15 tahun,” katanya seperti dilapor The Star.

Sivasubramaniam dan ADUN Tronoh, Paul Yong diumumkan sebagai ahli PBM pada 9 Januari, dengan Sivasubramaniam dilantik sebagai Naib Presiden Kanan PBM II manakala Yong dilantik sebagai bendahari.

Kedua-duanya meninggalkan DAP berikutan kejatuhan kerajaan negeri dipimpin Pakatan Harapan pada 2020.

Sebelum menyertai Bersatu pada 2021, Sivasubramaniam juga telah menyertai Gerakan.

Sivasubramaniam berkata, beliau juga tidak peduli dengan orang yang menjenamakannya sebagai ‘katak’ kerana melompat dari satu parti ke parti yang lain.

“Orang ramai masih datang ke pejabat saya setiap hari. Mereka hanya mahukan seorang ADUN yang boleh berkhidmat kepada mereka dan saya sedang berbuat demikian,” katanya.


Empat premis terbabit judi dipotong bekalan elektrik

LUMUT,  6 Rejab 1442H, Khamis – Walaupun pernah diserbu antara empat hingga tujuh kali sebelum ini, pengusaha empat premis yang disyaki menjalankan aktiviti perjudian tanpa lesen tidak pernah serik meneruskan operasi haram itu.

Justeru, empat premis berkenaan di sekitar Sitiawan dan Ayer Tawar, dekat sini, iaitu dua kedai runcit, sebuah kedai telefon dan sebuah kedai makan hari ini dikenakan tindakan pemotongan bekalan elektrik oleh polis dengan kerjasama Tenaga Nasional Berhad (TNB).

Ketua Polis Daerah Manjung ACP Nor Omar Sappi berkata, siasatan awal mendapati kesemua ejen judi tersebut hanya beroperasi di premis berkenaan sebanyak tiga kali seminggu bagi mengaburi mata pihak berkuasa.

“Mereka menjalankan aktiviti haram ini sebagai sumber pendapatan tambahan. Mereka ini menerima komisen 17 peratus setiap pertaruhan dengan pendapatan bulanan antara RM2,000 hingga RM3,000,” katanya kepada pemberita selepas operasi pemotongan bekalan elektrik di sebuah kedai runcit di Taman Sitiawan Maju, di sini.

Beliau berkata, sejak bulan lalu, sebanyak 38 serbuan dilakukan dan enam premis sudah dikenakan tindakan pemotongan bekalan elektrik di daerah Manjung.

Katanya, pihaknya turut mencadangkan kepada pihak berkuasa tempatan (PBT) untuk membatalkan lesen perniagaan premis berkenaan sekiranya masih berdegil menjalankan aktiviti perjudian haram. -Bernama


Parti pemerintah New Zealand komited iktiraf negara Palestin

WELLINGTON, 18 Rabiulawal 1445H, Rabu – Parti Buruh – yang memerintah New Zealand – selari dengan pendapat global yang semakin meningkat bahawa mengiktiraf negara Palestin adalah prasyarat kepada penyelesaian yang adil.

Parti itu merancang untuk mengiktiraf negara Palestin jika dipilih semula dalam pilihan raya pada 14 Oktober ini.

Komitmen Parti Buruh perlu diterjemahkan dengan membabitkan Ketua Delegasi Am Palestin bagi membolehkan mereka mengemukakan kelayakan mereka sebagai duta ke New Zealand.

Perdana Menteri New Zealand, Chris Hipkins pada Februari mengadakan pertemuan dengan Izzat Salah Abdulhadi, yang berkhidmat sebagai Ketua Delegasi Am Palestin ke Australia, New Zealand dan Pasifik.

Tindakan ini akan menyelaraskan New Zealand dengan sentimen lazim yang diperhatikan di Pertubuhan Bangsa-Bangsa Bersatu (PBB), di mana 139 daripada 193 negara anggota telah mengiktiraf kedaulatan Palestin.

Sebelum ini, Parti Hijau New Zealand mengemukakan usul meminta Parlimen mengiktiraf Palestin sebagai sebuah negara.

Organisasi advokasi seperti Justice for Palestine dan Alternative Jewish Voices telah menyatakan sokongan mereka terhadap komitmen ini.

“Sangat bagus untuk melihat Parti Buruh menyertai Parti Hijau dalam membuat komitmen untuk mengiktiraf Palestin jika dipilih.

“Dengan berbuat demikian mereka meneruskan tradisi Aotearoa New Zealand yang mengambil pendirian bebas dan berprinsip mengenai isu dasar luar daripada bebas nuklear kepada menentang apartheid.

“Kami percaya bahawa rakyat New Zealand tidak akan berdiam diri sama seperti semasa kerajaan Afrika Selatan mengekalkan rejim apartheid, kami tidak akan berdiam diri sementara rakyat Palestin mengalami penghinaan yang sama dan akan memberi ganjaran kepada ahli politik yang mengambil sikap berani ini,” kata Jurucakap Keadilan untuk Palestin, Neil Ballantyn.

Walaupun New Zealand tidak mengiktiraf Palestin secara rasmi sebagai negara berdaulat, ia secara konsisten mengecam pendudukan Israel.

Selain itu, New Zealand telah menjadi penyokong kuat untuk penyelesaian dua negara. – Agensi


Kes kartel daging import: KPDNHEP sedang siasat

KUALA LUMPUR, 22 Rabiulakhir 1442H, Selasa – Kementerian Perdagangan Dalam Negeri dan Hal Ehwal Pengguna (KPDNHEP) sedang menjalankan siasatan berhubung kes kartel daging import haram di Senai, Johor baru-baru ini, kata Menterinya Datuk Seri Alexander Nanta Linggi.

Beliau berkata siasatan dilakukan di bawah Perenggan 8, Perintah Perihal Dagangan (Perakuan dan Penandaan Halal) 2011.

“Setakat hari ini, pegawai penyiasat dalam proses mengumpul bukti-bukti, mengambil keterangan dan rakaman percakapan saksi-saksi serta mendapatkan maklumat dan dokumen lain daripada agensi yang berkaitan,” katanya pada sesi Pertanyaan-pertanyaan Menteri di Dewan Rakyat hari ini.

Nanta berkata demikian menjawab soalan Ahmad Tarmizi Sulaiman (PAS-Sik) mengenai perkembangan siasatan dan langkah tegas kementerian itu dalam menangani kes kartel daging import haram yang turut memproses daging babi di Senai.

Menteri itu berkata individu yang memperakui makanan, barang-barang atau perkhidmatan adalah halal yang bertentangan dengan Perintah Perihal Dagangan (Perakuan dan Penandaan Halal) 2011, boleh didenda tidak melebihi RM200,000 dan bagi kesalahan kedua dan berikutnya, boleh didenda maksimum RM500,000, jika sabit kesalahan.

“Siasatan lanjut juga akan dijalankan di bawah Perintah Perihal Dagangan (Takrif Halal) 2011 sekiranya didapati bahawa sumber produk tersebut diperolehi daripada sumber atau daging yang tidak halal,” katanya.

Nanta berkata siasatan awal turut mendapati tiada daging babi ditemui di tempat kejadian dan kes akan dirujuk kepada Timbalan Pendakwa Raya untuk tindakan lanjut selepas siasatan selesai.

“Pemeriksaan dijalankan secara bersepadu dengan agensi lain khususnya dengan pegawai-pegawai daripada Jabatan Kemajuan Islam Malaysia (Jakim) dan Jabatan Agama Islam Negeri-Negeri. Bermula 4 hingga 6 Disember 2020, sejumlah 128 premis telah diperiksa dan tiada tindakan diambil selain kes awal di Johor,” katanya.

Menurutnya, kementerian itu juga bekerjasama dengan Jabatan Perkhidmatan Kuarantin dan Pemeriksaan Malaysia (MAQIS) dan Jabatan Kastam Diraja Malaysia (JKDM) dalam isu melibatkan pengimportan produk daging sejuk beku.

“Kementerian tidak akan berkompromi dan akan mengambil tindakan tegas terhadap mana mana peniaga yang cuba mengambil kesempatan menggunakan perbahasaan halal secara palsu untuk memperdaya dan mengelirukan pengguna sehingga menyebabkan hak dan kepentingan mereka terjejas,” katanya. – Bernama


Varian Delta punca Russia catat kes baharu 2 ganda lebih tinggi

MOSCOW, 12 Zulkaedah 1442H, Rabu – Russia mencatatkan jumlah kematian COVID-19 tertinggi dalam tempoh satu hari sejak awal Februari, susulan peningkatan jangkitan mendadak disebabkan oleh varian Delta yang mencengkam negara itu.

546 kematian yang dicatatkan pada hari Selasa, bermaksud jumlah kematian COVID-19 rasmi Russia kini berjumlah 130,347 orang, sekali gus menandakan jumlah keenam tertinggi di dunia secara keseluruhan.

Angka itu menandakan kadar kematian tertinggi dalam tempoh 24 jam sejak 11 Februari.

Pihak berkuasa berkata, keadaan itu berlaku berikutan peningkatan dalam kes-kes varian Delta yang sangat mudah disebarkan, pertama kali dikenal pasti di India.

Sementara itu, jumlah jangkitan baharu yang dicatatkan pada hari Selasa adalah 16,715, angka dua kali ganda lebih tinggi daripada sebulan yang lalu.

Di tengah lonjakan itu, para pegawai menggesa untuk mempercepat kadar vaksinasi yang perlahan di seluruh negara.

Russia telah meluluskan empat vaksin buatan domestik, tetapi pada 2 Jun hanya 18 juta dari 144 juta penduduknya yang menerima sekurang-kurangnya satu dos vaksin.

Pihak berkuasa kini berusaha untuk memujuk dan memaksa orang ramai untuk mendapatkan vaksin, sehingga menawarkan mereka peluang memenangi kereta dan flat baru, manakala individu yang tidak mahu divaksin diancam akan kehilangan pendapatan serta diberhentikan kerja.

Kremlin berkata, orang yang tidak divaksin atau tak mempunyai kekebalan tidak akan dapat bekerja di semua tempat kerja di Russia dan mereka akan didiskriminasi.

“Kenyataannya sedemikian rupa sehingga diskriminasi pasti berlaku. Orang tanpa vaksinasi atau kekebalan tidak akan dapat bekerja di mana-mana. Tidak mungkin. Ini akan menimbulkan ancaman bagi orang-orang di sekitar mereka,” kata jurucakap Kremlin, Dmitry Peskov kepada wartawan.

Komen Peskov dibuat ketika Datuk Bandar Moscow mengumumkan sekatan pandemik baharu, mengatakan keadaan di ibu negara di mana varian virus Delta menyebar ‘sangat sukar’.

Jangkitan COVID-19 mula melonjak di ibu negara Russia dua minggu lalu.

“Keputusan yang kami buat sukar, tidak popular, tetapi perlu untuk menyelamatkan nyawa orang,” kata Datuk Bandar Sergei Sobyanin dalam satu kenyataan, sambil menambah bahawa lebih daripada 14,000 pesakit COVID-19 yang kritikal masih berada di hospital-hospital di bandar ini.

Sobyanin turut melarang semua acara hiburan dan sukan di mana lebih dari 500 orang hadir mulai semalam.

Mulai hari Isnin, semua restoran, kafe dan bar di Moscow hanya akan membenarkan pelanggan yang diberi vaksin terhadap COVID-19, pulih dari virus tersebut dalam tempoh enam bulan terakhir atau dapat memberikan ujian COVID-19 negatif yang dilakukan dalam 72 jam sebelumnya. – Agensi


Permit kerja Md Rayhan batal: KPN

BANGI, 20 Zulkaedah 1441H, Ahad – Ketua Polis Negara, Tan Sri Abdul Hamid Bador mengesahkan, permit kerja lelaki warga Bangladesh, Md Rayhan Kabir telah dibatalkan oleh Jabatan Imigresen Malaysia (JIM).

“Oleh itu, dia perlu menyerah diri sebelum diusir balik ke negara asalnya, “ katanya seperti dilapor media tempatan hari ini.

Sebelum ini, dokumentari disiarkan agensi berita antarabangsa, Al Jazeera pada 3 Julai lalu berjudul Locked Up in Malaysia’s Lockdown menampilkan Md Rayhan telah membangkitkan amarah orang ramai, apabila lelaki berusia 25 tahun itu dilihat mengkritik kerajaan Malaysia dan mendakwa wujud diskriminasi dalam mengendali kes COVID-19 membabitkan warga asing.

Selasa lalu, JIM memohon bantuan orang ramai mengesan Md Rayhan

MD Rayhan dicari bagi membantu siasatan mengikut Akta Imigresen 1959/63.


Oktoberfest: MP DAP gesa menteri agama tak campur tangan kebudayaan bukan Islam

BANGI, 2 Muharram 1444H, Ahad – Menteri di Jabatan Perdana Menteri (Hal Ehwal Agama), Senator Datuk Idris Ahmad dinasihatkan, tidak campur tangan dalam acara kebudayaan orang bukan Islam di negara ini, sebaliknya perlu tumpukan khidmatnya kepada orang Islam sahaja.

Ahli Parlimen Raub, Tengku Zulpiri Shah Raja Puri berkata, perbuatan campur tangan ini adalah bercanggah dengan ajaran Islam sebenar selain boleh menjejaskan imej agama Islam itu sendiri.

“Aktiviti perniagaan yang tidak halal oleh orang bukan Islam adalah kebebasan yang terjamin dalam Perlembagaan Persekutuan, saya sebagai Ahli Parlimen beragama Islam akur orang Islam tidak patut minum minuman yang beralkohol dan terlibat dalam aktiviti haram dari segi agama Islam.

“Tetapi umat Islam tidak harus campur tangan dalam hal ehwal budaya, kehidupan dan aktiviti perniagaan masyarakat bukan Islam,” katanya dalam kenyataan, hari ini.

Beliau berkata demikian sebagai mengulas pandangan Idris yang berpandangan, festival Oktoberfest tidak sepatutnya disambut kerana boleh mencetuskan masalah sosial.

Tengku Zulpuri menjelaskan, festival Oktoberfest adalah aktiviti mempromosikan bir yang diadakan secara dalaman di restoran atau pub yang tidak halal dan bukan secara terbuka seperti didakwa Idris sebelum ini.

Ahli Parlimen DAP itu mendakwa, kenyataan menteri agama itu berkaitan aktiviti perniagaan restoran bukan Islam, bukan sahaja boleh menjejaskan imej Islam.

Katanya lagi, tindakan Idris mengulangi kenyataan yang boleh mengganggu keharmonian di antara orang Islam dan bukan Islam sama seperti dilakukan dalam kenyataannya mengenai perayaan Bon Odori.

Bulan lalu, Idris menyeru umat Islam supaya tidak menyertai sambutan Bon Odori yang dianjurkan oleh Kedutaan Jepun.


Setuju bersidang tapi biar berdata dan berfakta

SEBAGAI rakyat yang bertanggungjawab kepada negara, setuju untuk Parlimen bersidang tetapi biar berdata dan berfakta, bukannya sidang untuk maki hamun dan peluang melepas geram yang tak pernah padam. Berdasarkan kepada senario lepas tiada apa yang boleh dibanggakan melainkan perbahasan yang tawar dan hambar.

Kita ingin melihat perbahasan yang berfokus kepada masalah kritikal negara semasa serta unjuran terbaik masa depan negara secara profesional dan efisien. Ianya memerlukan kajian yang berlandaskan kepada data dan fakta sehingga dapat menghasilkan keputusan yang tepat untuk perlaksanaan.

Janganlah menjadikan persidangan ini mengintai-intai peluang bagaimana aku boleh dapatkan kedudukan dan jawatan yang telah lama diidamkan. Ada macam-macam impian ahli yang hadir sidang Parlimen. Ada yang sudah lama tunggu jawatan tertinggi negara tetapi belum kesampaian hanya sampai ke peringkat pencalonan saja tapi gagal untuk beberapa kali pencalonan. Ada impian nak kitar semula jadi nombor satu negara dengan pelbagai alasan. Cukuplah senario ini menjadi lipatan sejarah negara. Sejarah buruk menjadi tatapan pewaris negara.

Ada kelompok yang memasang telinga dan mata kalau ada tawaran untuk memegang Kabinet negara kerana sebelum ini belum puas mengecapi nikmat sementara. Ada yang pertikai kenapa aku terkeluar dari senarai kepimpinan utama negara walaupun pegang jawatan utama dalam pemuafakatan nasional sementara. Banyak lagi impian yang tak terungkit. Cukup dua tiga contoh sebagai kata laluan sebelum berbicara.

Kita selalu mendengar ungkapan “jangan dipolitikkan atau mempolitikkan”. Pengertiannya amat mendalam seolah-olah apabila dipolitikkan sesuatu isu atau masalah akan jadi rosak. Ianya bila dipolitikkan semua bidang akan rosak. Rosak dalam pemerintahan. Rosak dalam pendidikan. Rosak dalam perekonomian dan lain-lain.

Cukup ungkapan ini menjadi lambang keburukan kerana asalnya politik adalah untuk kebaikan. Kata-kata Erdogan, Presiden Turki: Sistem politik jadi baik apabila diterajui oleh ahli politik yang baik, sistem politik jadi buruk bila diterajui oleh ahli politik yang buruk. Di mana ahli politik negara kita sekarang ini. Ada dua pilihan sahaja. Tiada pilihan ketiga.

Ustaz Sharipudin Ab Kadir
Ketua Perhubungan ISMA Kelantan


30 peratus rakyat dijangka dapat vaksin COVID-19 tahun depan

KUALA LUMPUR, 12 Rabiulakhir 1442H, Sabtu – Seramai 9.6 juta atau 30 peratus rakyat Malaysia dijangka memperoleh vaksin COVID-19 tahun hadapan, kata Perdana Menteri Tan Sri Muhyiddin Yassin hari ini.

Perdana Menteri berkata kerajaan telah menandatangani dua perjanjian bagi tujuan itu.

Semalam, beliau mengumumkan kerajaan telah menandatangani perjanjian pembelian awal dengan syarikat farmaseutikal Pfizer untuk mendapatkan 12.8 juta dos bekalan vaksin COVID-19 bagi menampung keperluan imunisasi untuk 20 peratus atau 6.4 juta rakyat Malaysia.

“Selain perjanjian dengan Pfizer, kerajaan juga telah menandatangani perjanjian dengan fasiliti COVAX untuk mendapatkan vaksin COVID-19 bagi menampung keperluan imunisasi 10 peratus rakyat Malaysia.

“Insya-Allah, kita akan menerima bekalan vaksin secara berperingkat mulai suku pertama tahun depan,” kata beliau yang juga merupakan Presiden Bersatu dalam ucapan dasar semasa Perhimpunan Agung Tahunan Bersatu yang dibuat secara maya hari ini.

Muhyiddin berkata beliau yakin dengan akses kepada vaksin itu serta usaha berterusan untuk memutuskan rantaian jangkitan pandemik berkenaan, Malaysia akan berjaya mengawal sepenuhnya kes jangkitan sekali gus membantu memulihkan ekonomi dan kesejahteraan rakyat. – Bernama


Tak diperlukan lagi, bubar saja MN gesa veteran UMNO

BANGI, 21 Rabiulakhir 1443H, Jumaat – Lebih baik Muafakat Nasional (MN) dibubarkan bagi mengelakkan polemik berpanjangan dengan PAS, gesa Kelab Veteran UMNO.

Setiausaha Agungnya, Datuk Mustapha Yaakub berkata, sekiranya status MN dibiarkan tergantung, maka akan berlaku tuduh menuduh dan salah menyalah antara kedua-dua buah parti.

Apatah lagi, masing-masing telah membuat keputusan muktamad apabila UMNO menolak Perikatan Nasional (PN) dan PAS memilih gabungan itu, katanya.

“Oleh itu, lebih baik dibuat keputusan muktamad dengan membubarkannya. Habis cerita dan tutup buku,” katanya dalam kenyataan, hari ini.

Menurut Mustapha, MN juga tidak mempunyai ikatan berdaftar dan menyifatkannya sebagai satu gagasan yang gagal serta tidak diperlukan lagi.

Katanya, jika MN dibubarkan, UMNO dan PAS tidak perlu bersusah untuk menjaga hati masing-masing.

“Biarlah masing-masing meneruskan perjuangan berdasarkan tujuan dan matlamat masing-masing.

“UMNO menghormati keputusan PAS untuk bersama PN dan PAS juga mesti menghormati UMNO yang tidak mahu bersama PN,” katanya.

Beliau berkata, pembubaran MN bukan atas dasar marah atau kecewa, tetapi bagi mengelakkan kekeliruan dan salah tafsir di kalangan ahli UMNO.

Ini kerana, masih ada menganggap gagasan itu wujud sedangkan hakikatnya MN telah terkubur, katanya.


Varian UK sudah merebak di 60 negara

GENEVA, 7 Jamadilakhir 1442H, Rabu – Lebih 60 negara dikesan ‘dijangkiti’ varian baharu COVID-19 yang berpunca dari United Kingdom (UK), menurut Pertubuhan Kesihatan Sedunia (WHO).

Varian baharu COVID-19 mula dikesan di UK pada pertengahan Disember lalu dan WHO mendapati ia 50 hingga 70 peratus lebih mudah menjangkiti berbanding virus asal.

Bagaimanapun, varian baharu itu dilaporkan tidak begitu ‘ganas’ untuk menyebabkan kematian.

Sebaliknya, varian baharu COVID-19 yang berasal dari Afrika Selatan dan mirip virus dari UK dipercayai lebih mudah tersebar telah dikesan di 23 negara dan wilayah.

Negara di seluruh dunia kini berusaha mencari jalan bagi membendung penularan varian baharu COVID-19 ketika vaksin masih belum diperoleh secara meluas, ditambah pula kematian global akibat pandemik itu melepasi angka dua juta.

WHO dalam laporan mingguannya menjelaskan, angka kematian meningkat kepada rekod tertinggi 93,000 kes dalam tempoh seminggu, manakala 4.7 juta kes baharu direkodkan dalam tempoh sama.

Syarikat Pfizer serta BioNTech mendakwa, vaksin dihasilkan mereka berkesan menentang virus ditemui di British dikenali sebagai B117. -Agensi


Lebih 40,000 pelarian keluar dari Sudan

GENEVA, 9 Syawal 1444H, Ahad – Pertubuhan Bangsa-Bangsa Bersatu (PBB) mendedahkan sekurang-kurangnya 40,000 pelarian telah melarikan diri dari ibu negara Sudan, Khartoum, untuk mencari tempat berlindung berikutan pertempuran bersenjata pada pertengahan April.

Wakil Pesuruhjaya Tinggi Pertubuhan Bangsa-Bangsa Bersatu untuk Pelarian (UNHCR) di Sudan, Axel Bisschop, memberi amaran mengenai risiko bahaya dihadapi penduduk yang dipindahkan secara paksa di Sudan.

Ini termasuk pelarian yang melarikan diri daripada pertempuran yang semakin sengit, katanya.

Bisschop turut berkongsi laporan yang diterimanya, iaitu kira-kira 33,000 pelarian telah melarikan diri dari Khartoum untuk mencari keselamatan di kem pelarian White Nile, 2,000 ke kem pelarian Gedaref, dan 5,000 ke kem pelarian Kassala sejak krisis mula berlaku dua minggu lalu.

Beliau turut berkata, UNHCR memberi amaran bahawa konflik itu memberi kesan buruk kepada penduduk awam, termasuk pelarian dan orang yang kehilangan tempat tinggal di seluruh negara.

Bisschop turut menerangkan bahawa keadaan agak stabil di kem pelarian Gedaref, Kassala, White Nile dan Blue Nile, serta penempatan pelarian di Kordofan Selatan dan Barat, dengan perkhidmatan seperti kesihatan dan air berjalan dengan baik.

Kesatuan doktor Sudan mengumumkan pada hari Jumaat bahawa jumlah kematian orang awam telah meningkat kepada 387 sejak bermulanya pertempuran antara pihak angkatan tentera dan pasukan separa tentera Rapid Support Forces (RSF) pada pertengahan April, selain lebih 1,000 yang cedera.

Pertempuran itu juga menyebabkan pemindahan ribuan orang ke negara jiran dan pemindahan warga asing dari semua bahagian di Sudan. -Agensi


TH umum agihan keuntungan 3.10 peratus

KUALA LUMPUR, 18 Rejab 1442H, Selasa – Lembaga Tabung Haji (TH) pada Selasa mengumumkan agihan keuntungan lebih baik iaitu 3.10 peratus selepas zakat bagi tahun kewangan berakhir 31 Disember 2020 berbanding 3.05 peratus pada 2019, kepada kira-kira sembilan juta pendeposit.

Menurut kenyataan badan pengurusan haji, simpanan dan pelaburan itu, agihan keuntungan bagi 2020 melibatkan jumlah sebanyak RM2.24 bilion berbanding RM2.14 bilion pada 2019.

Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al Bakri berkata, prestasi kewangan TH pada 2020 kekal positif meskipun persekitaran ekonomi negara dan dunia berada dalam keadaan tidak menentu sejak penghujung 2019 akibat pandemik COVID-19.

“Alhamdulillah, pendeposit TH dapat menikmati keuntungan yang lebih baik bagi 2020 walaupun berdepan ekonomi yang kurang baik tahun lepas.

“Sebagai institusi yang memegang amanah mengurus hampir RM77 bilion deposit umat Islam Malaysia, TH akan terus memastikan dana ini dilaburkan dengan selamat agar kekal mampan,” katanya dalam kenyataan tersebut.

Menurut TH jumlah deposit telah mencecah RM76.7 bilion pada 26 Februari 2021 iaitu paras tertinggi dalam sejarahnya, sekali gus mencerminkan keyakinan pendeposit terhadap TH terus kekal utuh.

Pada masa sama, badan itu turut melunaskan pembayaran zakat sebanyak RM106.2 juta bagi 2020 berbanding RM86 juta pada 2019, jelasnya.

“Oleh itu para pendeposit tidak perlu lagi membayar zakat ke atas wang simpanan dan agihan keuntungan yang diterima oleh mereka. Pembayaran zakat ini akan memberi manfaat kepada golongan asnaf yang memerlukan di seluruh negara,” menurut TH.

Urusniaga TH akan ditangguhkan sementara waktu bermula 8 malam, Selasa 2 Mac, 2021 sehingga 12 tengah hari, Rabu 3 Mac, 2021, bagi melancarkan urusan agihan keuntungan.

TH menjelaskan para pendeposit boleh menyemak agihan keuntungan yang dikreditkan ke akaun masing-masing selepas 12 tengah hari Rabu 3 Mac, 2021 menerusi aplikasi THiJARI, kaunter TH, Bank Islam dan Bank Rakyat, selain saluran elektronik bank rakan strategik TH iaitu Bank Islam, Bank Rakyat, Maybank dan CIMB.

Mengenai perkembangan ibadah haji, Zulkifli berkata, sehingga kini kerajaan Arab Saudi masih belum mengeluarkan kenyataan rasmi berkaitan musim haji 2021 walaupun telah menerima kira-kira 100,000 jemaah umrah sejak 1 November 2020.

“Walaupun masih belum mendapat pengesahan tentang ibadat haji tahun ini, kita perlu bersedia dengan segala kemungkinan.

“Oleh itu saya menasihati semua bakal haji untuk mengikuti kursus asas haji mingguan yang sedang dianjurkan oleh TH secara dalam talian. Bakal-bakal haji juga perlu menjaga kesihatan diri dengan menjaga pemakanan dan lakukan senaman kerana ibadat haji menuntut kekuatan fizikal dan mental,” katanya.

Beliau berkata, ibadah haji telah ditangguhkan akibat pandemik yang melanda negara dan seluruh dunia justeru, beliau menyeru seluruh umat terus berdoa agar pandemik ini pulih sepenuhnya dan seterusnya dapat menjadi tetamu Allah di tanah suci.-  Bernama


Populasi Muslim di England, Wales meningkat 44 peratus

LONDON, 6 Jamadilawal 1444H, Khamis – Penduduk Islam England dan Wales telah meningkat sebanyak 44 peratus sejak sedekad lalu, menurut data Banci 2021 yang baru dikeluarkan.

Angka yang diterbitkan oleh Pejabat Perangkaan Kebangsaan (ONS) menunjukkan bilangan Muslim di England dan Wales ialah 6.5 peratus atau 3.9 juta orang berbanding 4.9 peratus (2.7 juta) pada 2011.

Bagaimanapun, data itu juga menunjukkan bahawa majoriti umat Islam (61 peratus) tinggal di kawasan paling miskin di kedua-dua negara, manakala hanya empat peratus tinggal di tempat paling kurang berkemampuan di England dan Wales.

Selain itu, kumpulan etnik kedua terbesar yang memeluk agama Islam ialah Asia, Asia British atau Asian Welsh.

Kumpulan ini menyumbang 9.3 peratus daripada keseluruhan populasi – 5.5 juta orang meningkat daripada 4.2 juta.

Seperti mana banci terakhir, Tower Hamlets di London Timur mempunyai peratusan penduduk Muslim tertinggi, dengan populasi meningkat sebanyak 1.9 peratus dan kini membentuk hampir 40 peratus daripada penduduk tempatan.

Data Banci juga mendedahkan kemerosotan penganut Kristian kerana buat kali pertama hanya sedikit penduduk England dan Wales yang mengaku mereka menganut agama itu.

Peratusan mereka yang mengaku beragama Kristian adalah 46.2 peratus, menurun daripada 59.3 peratus dalam banci sebelumnya.

Sementara itu, 37.2 peratus orang (22.2 juta) mengisytiharkan mereka tiada agama – respon kedua paling biasa diterima dan mewakili peningkatan daripada 25.2 peratus pada 2011.-  Agensi


Pihak dakwa ‘Cina takut Islam dibawa PAS’ buta sejarah

BANGI, 26 Safar 1445H, Selasa – Tan Sri Abdul Hadi Awang menyifatkan golongan Melayu yang mendakwa kaum Cina takut terhadap Islam yang dibawa oleh PAS, sebagai golongan yang buta sejarah mengenai agama sendiri.

Presiden PAS itu mendakwa, kenyataan yang dikeluarkan itu menunjukkan kejahilan dirinya atau fikirannya yang masih dijajah.

“Sehinggakan perbuatan itu laksana kata-kata pantun Melayu. Melukut di tepi gantang, buka sanggul mencari kutu, orang takut akalnya hilang, jumpa tunggul dikata hantu.

“Mereka boleh mengikuti DAP yang sesat prinsipnya atau hanyut tanpa konsisten dalam perjuangan menentang rasuah yang kuat dilaungkan selama ini, semata-mata kerana mengejar kuasa,” katanya dalam satu kenyataan, hari ini.

Beliau berkata, golongan itu sudah menyaksikan bagaimana negeri-negeri yang kuat pengaruh PAS atau diperintah oleh PAS, namun mereka sengaja menunjukkan kebebalan, sengaja membodohkan diri sendiri atau mencipta sangkaan jahat.

“Sebenarnya ramai kalangan mereka yang dihantui oleh pembohongan propaganda orientalis yang berniat jahat. Dan kini, membawa propaganda Islamofobia bagi menghalang pengaruh Islam yang dianggap menjadi suatu ancaman khusus kepada tamadun barat yang kini sedang menunjukkan tanda merudumnya.

“Segala propaganda itu terdedah melalui kenyataan negatif beberapa orang tokoh ilmuwan dan tokoh politik Barat yang dipengaruhi penulisan golongan orientalis yang penuh dengan pembohongan dan propaganda Islamofobia secara dengki terhadap Islam atau jahil, bukan secara ilmu bagi mencari kebenaran,” katanya.


Belasah pekerja muslim: Mana respon SUHAKAM, MCCBCHST?

TINDAKAN pantas dari Polis Diraja Malaysia ( PDRM ) menahan empat individu yang bukan sahaja membelasah pekerja tetapi pada masa yang sama menghina agama Islam wajar dipuji.

Apabila saya mendapat berita ini, saya juga berasa geram dan marah akan kata-kata yang diungkapkan majikan andai apa yang ditulis di dalam laporan polis itu adalah benar. Secara peribadi, saya ada beberapa komen tentang perkara seperti ini;

1. Ini bukan kes pertama dan insyaAllah bukan yang terakhir.

2. Saya tidak terkejut dengan kata-kata yang diungkapkan kerana saya sendiri pernah melaluinya, malah ramai mualaf juga menceritakan kepada saya pengalaman mereka berdepan majikan yang Islamophobia.

3. Saya sering menyeru agar masyarakat tidak mengambil tindakan sendiri dengan membelakangkan undang-undang negara walaupun kita marah dan geram.

4. Saya percaya ramai lagi yang pernah melalui situasi seperti ini tetapi tidak melaporkan kepada pihak berkuasa kerana tidak mahu menanggung risiko dibuang kerja atau takut akan keselamatan diri dan ahli keluarga mereka.

5. Persoalan yang bermain di fikiran masyarakat adalah setelah 63 tahun kemerdekaan dan hidup bersama, kenapa masih ada lagi individu yang bersikap Islamophobia sedangkan selama ini mereka hidup aman dan menjadi kaya di Malaysia sambil dikelilingi majoriti Muslim?

Di manakah silapnya? Silap sistem pendidikan atau kelemahan penguatkuasaan atau budaya rasuah atau kelemahan ahli politik Muslim yang sibuk berebut kuasa?

6. Sesuatu yang menarik perhatian adalah sehingga kini (waktu posting ini dibuat), saya masih belum nampak sebarang respon daripada Peranan Suruhanjaya Hak Asasi Manusia Malaysia (SUHAKAM) , Majlis Perundingan Malaysia, Agama Buddha, Kristian, Hindu, Sikh dan Tao (MCCBCHST) atau para pejuang hak asasi manusia pasla isu ini.

Mereka laju bersuara apabila terhadap Muslim & Islam tetapi berdiam diri atau lambat memberikan respon apabila melibatkan Muslim & Islam. Apakah hak asasi manusia itu tidak terpakai untuk Muslim?

7. Saya setuju dengan kenyataan PDRM bahawa ini bukan isu perkauman walaupun majikan mereka adalah berbangsa Cina dan pekerja berbangsa Melayu kerana terdapat juga Cina beragama Islam dan Melayu murtad serta Melayu munafik di sisi kita.

Ianya adalah sikap individu yang Islamophobic!

8. Sebagaimana kes Adib dulu, ia bukannya isu perkauman tetapi sikap ekstrem sesetengah kumpulan sehingga seorang seorang penjawat awam terbunuh yang diakibatkan oleh sesetengah kumpulan yang membelakangkan undang-undang negara, apabila membina rumah ibadat di tanah orang lain secara haram!

9. Solusinya adalah agar pihak berkuasa mengambil tindakan tegas ke atas individu dan kumpulan seperti ini agar keharmonian negara terjaga dan tidak dimanipulasi oleh pihak tertentu untuk kepentingan mereka.

10. Fahami dan amalkan Rukun Negara yang ketiga & keempat iaitu Keluhuran Perlembagaan dan Kedaulatan Undang-Undang agar Malaysia kekal aman dan harmoni.

Firdaus Wong Wai Hung
Presiden Multiracial Reverted Muslim (MRM)

Artikel ini telah disiarkan terlebih dahulu di Facebook penulis.


Malaysia perlu jeneral baharu perangi COVID-19

BANGI, 20 Jamadilakhir 1442H, Selasa – Malaysia memerlukan seorang ‘jeneral baharu’ yang akan mengambil alih tugas untuk memimpin usaha kolektif merentas kementerian.

Naib Presiden UMNO, Datuk Seri Mohamed Khaled Nordin berkata, fungsi jeneral baharu itu bukan untuk menggantikan peranan Ketua Pengarah Kesihatan, sebaliknya bagi memberikan tumpuan khusus kepada usaha memerangi pandemik COVID-19.

Ini termasuk menyelaraskan tindak balas antara semua bidang termasuk kesihatan, keselamatan, kesejahteraan dan ekonomi, katanya.

“Sudah tiba waktunya kita tidak hanya menganggap apa yang sedang berlaku ini sebagai krisis kesihatan, tetapi sebagai masalah nasional.

“Setiap kementerian tidak lagi boleh bekerja secara berasingan. Kita memerlukan Czar (pemimpin) baharu dan pendekatan baru bagi memerangi COVID-19,” katanya dalam kenyataan, hari ini.

Mohamed Khaled berkata, walaupun Tan Sri Dr Noor Hisham Abdullah telah melaksanakan tugas dengan baik dan wajar dipuji, beliau tidak seharusnya terikat dengan isu pandemik COVID-19 sahaja.

Katanya, institut dan industri kesihatan jauh lebih besar daripada wabak, bahkan masalah lain juga memerlukan perhatian setimpal.

“Jeneral baharu dengan idea dan strategi baharu amat diperlukan untuk memimpin pasukan merentas kementerian, pelbagai jabatan dan pelbagai agensi untuk segera bertindak balas terhadap sifat pandemik yang cepat berubah.

“Kita bakal mempertaruhkan keruntuhan institusi perubatan jika kita meneruskan status quo tanpa sebarang rancangan yang lebih berkesan,” katanya.

Justeru, beliau menyarankan supaya reformasi institusi dan struktur yang drastik dipertimbangkan.

“Sememangnya kerajaan cuba melakukan yang terbaik, tetapi tanpa ‘chief in command’ yang berkelayakan untuk menyatu dan menyelaraskan usaha pelbagai pihak, semua ikhtiar tidak akan dapat menghasilkan perubahan yang berimpak besar dan lestari.

“Ketua Pengarah Kesihatan telah berusaha tanpa lelah untuk mengelakkan Malaysia daripada tenggelam dalam kancah pandemik.

“Walaupun begitu, mutakhir ini situasi telah berkembang sehingga menjadi isu besar merentas pelbagai bidang di luar kuasa beliau,” katanya.


Kes COVID-19 di Indonesia kini 118,753

JAKARTA, 16 Zulhijjah 1441H, Khamis – Kes positif COVID-19 di Indonesia berterusan meningkat kepada 118,753 kes, iaitu tambahan sebanyak 1,882 kes baharu dalam tempoh 24 jam.

Berdasarkan data yang disiarkan di laman sesawang rasmi pemerintah Indonesia berkenaan COVID-19, www.covid19.go.id hari ini, sebanyak 91,219 pesakit masih dalam pemantauan COVID-19.

Bagi tempoh 12 tengah hari semalam sehingga 12 tengah hari ini, 69 lagi kematian berlaku menjadikan jumlah keseluruhan kematian di republik itu kini meningkat kepada 5,521 orang.

Provinsi Jawa Timur mencatatkan kes positif keseluruhan tertinggi iaitu 24,115 kes, diikuti Jakarta (23,936) dan selebihnya di 32 provinsi yang lain.

Provinsi Jawa Timur juga mencatatkan jumlah kematian keseluruhan tertinggi iaitu 1,817 orang, diikuti Jakarta (901), Jawa Tengah (700), Sulawesi Selatan (330) dan selebihnya di wilayah-wilayah lain di Indonesia. – Bernama


Belanjawan 2021: Belia antara golongan sasar utama

KUALA LUMPUR, 23 Muharram 1442H, Jumaat – Kerajaan akan mengutamakan belia sebagai satu daripada golongan sasar dalam Belanjawan 2021, kata Menteri Kewangan Tengku Datuk Seri Zafrul Abdul Aziz.

Bercakap pada majlis Penyerahan Felo Korporat 2020 di Menara Kementerian Belia dan Sukan di Putrajaya hari ini, beliau berkata pelbagai langkah akan dipertimbangkan untuk kelangsungan golongan belia di negara ini.

Hadir sama Menteri Belia dan Sukan Datuk Seri Reezal Merican Naina Merican.

Kerajaan telah memperuntukkan pelbagai inisiatif berjumlah RM3.5 bilion di bawah Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) dalam usaha memperkasakan golongan belia.

Katanya antara inisiatif yang memberi kesan secara langsung kepada belia ialah program insentif pengambilan pekerja berjumlah RM1.5 bilion dan peningkatan kemahiran dan kemampuan diri supaya belia dapat memenuhi keperluan pasaran kerja.

“Inisiatif tambahan yang disediakan melalui PENJANA ialah peruntukan RM2 bilion untuk tujuan itu,” kata beliau.

Tengku Zafrul berkata pelaksanaan PRIHATIN dan PENJANA dapat membantu merangsang pasaran kerja sekali gus kepada ekonomi negara.

“Kita dapat lihat kadar pengangguran telah berkurangan daripada 5.3 peratus pada Mei kepada 4.9 peratus pada Jun dan seterusnya 4.7 peratus pada Julai berikutan pelaksanaan program seperti subsidi upah dan pengekalan pekerja.

“Alhamdulillah, indikator ekonomi lain juga mencerminkan keadaan ekonomi yang semakin pulih,” katanya.

Menteri Kewangan itu berkata ekonomi negara sedang pulih secara beransur-ansur sejajar dengan pembukaan sektor ekonomi sejak Mei lepas dan dijangka berterusan terutamanya dalam tempoh separuh kedua 2020.

Menurut Bank Negara Malaysia, prospek pertumbuhan ekonomi negara bagi keseluruhan 2020 telah disemak semula dan dijangka mencatat antara -5.5 peratus hingga -3.5 peratus.

Pada 2021, ekonomi dijangka berkembang sekitar 5.5 peratus hingga 8.0 peratus.

Tengku Zafrul yakin unjuran kadar pertumbuhan bagi 2021 mencerminkan tanda-tanda kukuh pemulihan ekonomi Malaysia.

“Bagaimanapun, bagi mencapai pertumbuhan yang positif tahun depan, kita perlu terus mematuhi prosedur operasi standard bagi membendung pandemik COVID-19.

“Pada masa yang sama, kerajaan akan terus melindungi rakyat dan perniagaan dengan meringankan kebimbangan mengenai aliran tunai dan menyediakan sokongan yang diperlukan,” katanya. – Bernama


Malaysia bakal merudum jika kemelut politik berpanjangan

BANGI, 22 Zulhijjah 1442H, Ahad – Parti politik dari pihak kerajaan, pembangkang serta blok bebas perlu bekerjasama sebagai satu pasukan dan tidak terus bercakaran sesama sendiri sekali gus mengganggu proses pemulihan pandemik COVID-19.

Koordinator gabungan 13 badan bukan kerajaan (NGO) Islam dan Melayu, Ahmad Yazid Othman berkata, selagi pihak berkenaan terus bercakaran sambil melemparkan cemuhan dan kata-kata nista antara satu sama lain, selagi itu permasalahan COVID-19 tidak akan selesai.

Katanya, rakyat juga kini rata-rata sudah hilang kepercayaan terhadap institusi Parlimen dan kuasa eksekutif Jemaah Menteri.

Bagaimanapun ia dapat dipulihkan segera dengan membuktikan secara telus akan wujudnya kesungguhan dan kerjasama dalam membendung pandemik ini secara kolektif.

“Kemelut politik ini akan berpanjangan jika sekiranya penyelesaian yang segera dan tegas tidak dilaksanakan.

“Akibatnya kedudukan ekonomi negara akan semakin merudum, rakyat akan terus kelaparan apabila semakin ramai yang hilang pendapatan dan kematian akan meningkat.

“Akibatnya juga, agenda mengarahkan hala tuju pembangunan negara kepada suatu yang lebih menjaga kepentingan rakyat daripada kepentingan modal; mencapai keseimbangan ekonomi dan kemakmuran bersama terabai,” katanya dalam kenyataan hari ini.

Sebagai ikhtiar mencari penyelesaian kepada situasi yang semakin meruncing ini, gabungan 13 NGO itu mendesak agar pihak kerajaan segera mengusulkan kepada Yang di-Pertuan Agong beberapa tindakan.

Antaranya menyambung tempoh darurat ke satu tarikh dianggap munasabah bertujuan menstabilkan keadaan politik dan mengawal penularan COVID-19 yang semakin tinggi hari demi hari.

Selain itu, mewujudkan Majlis Gerakan Negara Pandemik bagi membolehkan Yang di-Pertuan Agong menentu serta memilih tokoh dirasakan sesuai untuk meneruskan pentadbiran.

“Dalam hal ini, kami mencadangkan komiti MAGERAN tersebut harus diteraju secara non-partisan, bagi memastikan politik kepartian tidak mendahului kepentingan membela nasib rakyat.

“Ahli majlis mestilah yang berjiwa rakyat bukan mereka yang ingin menjaga kepentingan modal atau kepentingan jangka pendek kerana kita perlu melakukan ‘reset’ yang bermakna pada sistem ekonomi dan politik sekarang,” tegasnya.

Menerusi kenyataan bersama itu juga, gabungan 13 NGO itu mengusulkan Pilihan Raya Umum ke-15 (PRU15) diadakan sebaik saja MAGERAN tamat iaitu pada Mei 2023 atau lebih awal lagi bagi membolehkan hak memilih kerajaan ditentukan sepenuhnya oleh rakyat.

Kenyataan itu dibuat Pertubuhan Pembela-Pembela Islam (PEMBELA), Dewan Perniagaan Melayu Malaysia (DPMM), Persatuan Peguam Muslim Malaysia (PPMM), Persatuan Pengguna Islam Malaysia (PPIM), Amal Sejagat Malaysia dan Himpunan Anak Kedah SeMalaysia (HaKEM).

Ia termasuk, Gabungan Demi Melayu, Majlis Tindakan Ekonomi Melayu Bersatu Berhad (MTEM), Gerakan Ekonomi Malaysia (GEM), Pertubuhan Pembangunan dan Inovasi Wanita (WADI Malaysia), PAKAR Malaysia, Pertubuhan Sinar Rahmah dan MyVoice Malaysia.


Dr Mahathir sifatkan halangan sentuh isu agama, kaum serius

BANGI, 29 Zulhijjah 1444H, Selasa – Tun Dr Mahathir Mohamad menyifatkan tindakan kerajaan menghalang perbincangan mengenai isu agama, raja dan kaum – 3R – seolah-olah menidakkan hak kebebasan bersuara.

Walhal, kata Bekas Perdana Menteri, perbincangan mengenai ‘multiracial’ juga menyentuh isu kaum sama seperti perbincangan mengenai orang Melayu.

“Rakyat diberitahu tajuk 3R (race, religion and royalty) tidak boleh disentuh.

“Kenapakah berbilang bangsa atau kaum (race) boleh disentuh tetapi satu bangsa (Melayu) tidak boleh disentuh,” soalnya dalam kenyataan, hari ini.

Selain itu, beliau berkata, isu agama juga dihalang daripada dibincangkan tetapi isu berkait sekularisme tidak pula disekat daripada menjadi tajuk perbincangan.

“Kita tidak boleh bincang masalah agama. Tetapi kita boleh bercakap berkenaan ‘sekularisme’. ‘Sekularisme’ bermakna tidak boleh ada agama rasmi.

“Ini bermakna kita bercakap berkenaan agama rasmi. Kenapa menolak agama rasmi, boleh disentuh, tetapi mengekalkan agama rasmi, tidak boleh disentuh,” katanya lagi.

Mengenai Institusi Diraja pula, Dr Mahathir menegaskan, raja juga seperti rakyat tertakluk kepada undang-undang bahkan sebuah mahkamah ditubuhkan untuk itu.

Jelasnya, jika raja melakukan sesuatu yang bertentangan dengan undang-undang tindakan boleh diambil.

“Perundangan ini diadakan kerana kes tertentu. Jika kes-kes yang sama berlaku atau kes yang lebih buruk berlaku dan dakwaan tidak boleh dibuat maka raja akan jadi raja yang berkuasa mutlak.

“Sebaliknya Perlembagaan menjadikan raja kita sebagai raja berperlembagaan.

“Apakah kita sudah gugur sistem raja berperlembagaan kepada raja berkuasa mutlak?,” katanya.

Justeru, beliau menegaskan bahawa menghalang perbincangan berkenaan tiga perkara ini menidakkan kebebasan bersuara.

“Ia amat serius. Jika ia hendak dijadikan sebagai jenayah, ia perlu perbahasan dan kelulusan oleh Dewan Rakyat, Dewan Negara dan tandatangan Yang di-Pertuan Agong atau diluluskan selepas dua bulan.

“Jika ini tidak dilakukan, kerajaan mungkin didakwa kerana melakukan sesuatu yang tidak mengikut undang-undang negara,” katanya.


7 maut, 20 hilang kapal kargo langgar feri di Bangladesh

DHAKA, 18 Syaaban 1443H, Isnin – Kira-kira tujuh orang maut dan 20 lagi hilang selepas sebuah kapal kargo merempuh feri penumpang yang sesak di tengah Bangladesh pada Ahad.

Feri yang membawa kira-kira 60 penumpang itu karam di Sungai Shitalakhsya di daerah perindustrian Narayanganj – kira-kira 20 kilometer (12 batu) dari ibu negara Dhaka.

“Kami sudah menemui tujuh mayat setakat ini dan menyelamatkan hampir 20 orang,” kata Timbalan Pesuruhjaya daerah itu, Md Monjurul Hafiz kepada Anadolu Agency.

Walaupun ramai yang terselamat – berjaya berenang ke darat – saksi berkata, kebanyakan daripada 20 mangsa masih hilang adalah wanita dan kanak-kanak yang tidak tahu berenang.

Rakaman insiden tersebar luas di media sosial dan disiarkan oleh penyiar tempatan menunjukkan, kapal kargo besar merempuh bot dan penumpang melompat ke dalam sungai ketika ia karam dengan pantas.

Kapal kargo berkenaan kemudian dirampas pihak berkuasa beberapa jam selepas kemalangan itu.

Susulan insiden itu, kerajaan menubuhkan dua jawatankuasa siasatan dan mengumumkan pakej pampasan kewangan untuk mangsa serta keluarga mereka.

Kemalangan seperti itu disifatkan perkara biasa di laluan air di negara ini yang digunakan oleh puluhan ribu orang, kebanyakan dari 19 daerah pantai selatan, untuk ke Dhaka.

Menurut rekod rasmi, lebih 3,600 orang maut dan hampir 500 orang hilang dalam lebih 550 kemalangan di laluan air di Bangladesh antara 1991 dan 2020.

Disember lalu, sekurang-kurangnya 49 orang terbunuh dan lebih 70 cedera apabila sebuah feri yang membawa hampir 800 penumpang terbakar. – Agensi


Tentera Israel tembak mati 3 pejuang Palestin

TEBING BARAT, 7 Rejab 1443H, Rabu – Tentera negara pengganas Israel menembak mati tiga rakyat Palestin di bandar Nablus di Tebing Barat diduduki ketika menjalankan operasi yang disasarkan, kata Kementerian Kesihatan Palestin menyifatkan insiden itu sebagai ‘pembunuhan’.

Tiga lelaki itu dikenali sebagai Adham Mabrouka, Ashraf Mubaslat dan Mohammed al-Dakhil merupakan anggota Briged Syuhada al-Aqsa Fatah.

Mereka ditembak ketika memandu kenderaan dengan orang keempat yang ditahan, menurut agensi berita Palestin, Wafa.

Video dari lokasi kejadian di kawasan kejiranan Makhfiya di Nablus menunjukkan sebuah kereta ditembak, yang dilaporkan kenderaan digunakan empat lelaki berkenaan.

Saksi kejadian Batoul Koussa memberitahu Middle East Eye bahawa dua kenderaan persendirian dengan nombor plat Palestin, memandu ke arah persimpangan al-Makhfiya sebelum tentera Israel keluar dan melepaskan tembakan.

Tentera mengepung kenderaan yang membawa kesemua lelaki Palestin itu dan mula menembak ke arah mereka dari semua arah menerusi jarak dekat.

Koussa berkata, lebih 80 butir peluru dilepaskan ke arah kenderaan berkenaan.

Tentera Israel berundur selepas mereka mengesahkan kematian tiga pemuda yang berada di dalam kenderaan itu.

Mayat mereka dibawa ke hospital Rafidia.

Ratusan orang berkumpul bagi menunjukkan solidariti bersama keluarga mangsa.

Kementerian Luar mengecam dan menyelar Israel atas ‘kekejaman yang keji’.

“Jenayah itu adalah sebahagian daripada siri hukuman mati di lapangan jenayah yang dilakukan oleh pasukan pendudukan mengikut arahan dan perintah peringkat politik serta ketenteraan,” katanya dalam satu kenyataan.

Gabenor Nablus, Ibrahim Ramadan mengumumkan hari berkabung dan mogok seluruh bandar esok.

Beberapa puak Palestin mengutuk serangan itu, termasuk Pergerakan Perjuangan Islam Palestin (Hamas), Jihad Islam dan Barisan Popular bagi Pembebasan Palestin.

Pembunuhan berlaku di tengah-tengah peningkatan keganasan peneroka di seluruh Tebing Barat dalam beberapa bulan kebelakangan ini, terutamanya berhampiran Nablus. – Agensi


2,234 kes baharu, tertinggi pernah direkodkan

KUALA LUMPUR, 24 Rabiulakhir 1442H, Khamis – Kes baharu jangkitan COVID-19 di Malaysia hari ini melonjak kepada empat angka kepada 2,234 kes dan yang tertinggi sepanjang pandemik itu melanda negara, kata Ketua Pengarah Kesihatan Tan Sri Dr Noor Hisham Abdullah.

Perkembangan baharu itu menjadikan kes kumulatif COVID -19 kini, sebanyak 78,499 kes dengan kes aktif meningkat kepada 11,867 kes.

Dr Noor Hisham menjelaskan Negeri Selangor terus melaporkan kes harian tertinggi dengan 1,428 kes membabitkan 1,321 kes yang dikesan hasil saringan kontak rapat dan kluster sedia ada.

Beliau berkata, negeri itu dijangka akan kekal tinggi susulan perluasan Program Saringan Pekerja Warga Asing oleh Pertubuhan Keselamatan Pekerja (Perkeso) dan tindakan proaktif majikan di kawasan Lembah Klang.

“Kebanyakan kes negeri ini melibatkan kluster berkaitan tempat kerja terutamanya Kluster Seruling dengan 842 kes dan Kluster Hentian (315 kes),” katanya dalam satu kenyataan, hari ini. – Bernama


Kerajaan Madani takut orang Melayu bersatu dan bangkit?

BANGI, 22 Syawal 1444H, Sabtu – Kerajaan Madani pimpinan Datuk Seri Anwar Ibrahim seolah-olah takut orang Melayu bersatu dan bangkit menentang dasar yang dibuat – yang mana sehingga ke hari ini belum menampakkan tindakan positif kepada bangsa Melayu.

Ketakutan kerajaan semakin menjadi-jadi apabila pemimpin parti-parti PAS dan BERSATU turut menyokong program yang menyatukan orang Melayu – Proklamasi orang Melayu yang diasaskan bekas Perdana Menteri, Tun Dr Mahathir Mohamad.

Jurucakap Gagasan Bangsa, Haji Aminuddin Yahaya berkata, sejak mula Proklamasi Orang Melayu diuar-uarkan sebulan yang lepas, hampir setiap hari ada sahaja kenyataan dari pihak kerajaan atau penyokong-penyokong tegar PMX yang memberikan komen yang negatif.

“Lagi teruk, negatif yang tidak berfakta pun, hanya nak meroyan kosong sahaja.

“Malah, ia telah menjadi mimpi ngeri kepada pihak kerajaan sehingga semua pihak termasuk ada ketua-ketua NGO didesak membuat kenyataan untuk membantah.

“Pelbagai label diberikan antaranya; kenyataan lapuk yang di ulang, kenyataan berbaur rasis, kenyataan bersifat politik dan sebagainya,” katanya.

Atas sebab itu, beliau mempersoalkan apakah salah kalau ada pihak yang mahu menyatukan kembali orang Melayu?

“Hanya mereka yang mati jiwa perjuangan terhadap bangsa Melayu akan membantah apatah lagi menggelupur pada proklamasi ini,” katanya.

Hakikatnya, beliau berkata, sehingga saat ini belum ada tindakan positif kepada orang Melayu meskipun dihina di khalayak ramai dan dilabelkan angkuh, sekolah agama tidak dibela tetapi sekolah swasta pula dibantu, kerajaan tetap diam membisu.

“Rakyat yang menderita tidak dibantu tetapi disuruh berhutang dan mencagarkan wang Kumpulan Wang Simpanan Pekerja (KWSP) mereka,” katanya.


UMNO dilihat lemah berdepan tuntutan ‘Malaysian Malaysia’ DAP

BANGI, 20 Safar 1445H, Rabu – UMNO yang kini ‘bersahabat’ dengan Pakatan Harapan (PH) – didominasi DAP – dilihat lemah dan gagal apabila berhadapan tuntutan serta perjuangan parti rasis dan ekstrem itu.

Setiausaha Perhubungan PAS Selangor, Roslan Shahir Mohd Shahir mendakwa, DAP yang dahulunya di bawah telapak kaki UMNO, kini ibarat ‘kaduk naik junjung’ menguasai politik parti pemerintah dengan UMNO yang sekadar penumpang tanpa suara.

“Tuntutan ‘Malaysian Malaysia’ yang digagaskan oleh mendiang Lee Kuan Yew dari parti Parti Tindakan Rakyat (PAP) satu ketika dahulu, hari ini diwarisi DAP dan terus menjadi tuntutan mereka memandangkan mereka kini punya dominasi politik di Putrajaya.

“Tuntutan yang mahu menidakkan kontrak sosial yang dicapai menjelang kemerdekaan negara itu dengan menyamaratakan semua kaum dan agama dihidupkan kembali DAP dengan Presiden UMNO menikus menghadapinya.

“Demikian juga perjuangan mengembalikan Perlembagaan Persekutuan kepada bentuk sekular sebagaimana terkandung dalam Perlembagaan parti DAP juga tidak menghadapi sebarang reaksi dari Presiden UMNO,” katanya dalam kenyataan, hari ini.

Mengulas lanjut, Roslan berkata, walaupun akar umbi dan pimpinan tertentu dalam UMNO mula bersuara lantaran kebimbangan ancaman tuntutan serta perjuangan itu terhadap masa depan ummah, ia bagaimanapun seolah-olah tidak dipedulikan Presidennya, Datuk Seri Ahmad Zahid Hamidi.

Walhal, UMNO satu ketika dahulu adalah parti besar yang mewakili suara Melayu, Islam di tanah air, malah mendominasi kebanyakan kerusi Parlimen dan Dewan Undangan Negeri (DUN) kawasan Melayu, dengan kemuncaknya pada Pilihan Raya Umum (PRU) 2004 apabila membolot 109 kerusi Parlimen yang dipertandingkan.

“Ketika itu dan sebelumnya, suka tidak suka, UMNOlah payung politik buat umat Melayu.

“Tetapi, hari ini semuanya telah berubah, di bawah Presidennya bukan sahaja rakyat Malaysia kebanyakkan memandang serong padanya, malah ahli-ahli dan penyokong UMNO juga mula curiga akan kemampuan parti yang satu ketika dianggap ‘keramat’ itu,” katanya.


Lucut kerakyatan penghina Islam

Oleh Siti Hafidah Abd Ghaffar

BANGI, 22 Zulhijjah 1443H, Jumaat – Kerajaan tidak boleh berkompromi terhadap mana-mana tindakan yang mencabar identiti kedaulatan negara yang berpaksikan agama Islam dan bangsa Melayu serta sistem Raja berperlembagaan.

Justeru, mana-mana tindakan yang mencabar identiti kenegaraan ini, haruslah dikenakan tindakan tegas seperti dilucut kerakyatan kerana melanggar Rukun Negara, kata Pengarah Sekretariat Majlis Ulama ISMA (MUIS), Ustaz Ahmad Syamil Mohd Esa.

“Baru-baru ini tular beberapa kes penghinaan agama yang mendapat perhatian rakyat.

“Walaupun ada sebahagian telah diambil tindakan, namun ada pula pihak yang membela suspek yang terlibat,” katanya ketika dihubungi Ismaweb.net hari ini.

Beliau berkata demikian ketika diminta mengulas mengenai isu penghinaan agama Islam oleh segelintir pihak biadab tanpa mengambil peduli hati dan perasaan umat Islam.

Dalam pada itu, Ustaz Syamil menegaskan bahawa umat Islam tidak akan berdiam diri terhadap mana-mana tindakan yang mempermainkan dan mempersenda agama.

Ini kerana tindakan itu tidak ubah seperti satu bentuk ‘pemberontakan secara halus’ yang sewajarnya dibanteras bagi menjamin keutuhan negara dan keharmonian masyarakat.

“Tindakan sebegini hakikatnya sedang menjentik sensitiviti umat Islam dalam mempertahankan agama mereka, dan seolah-olah satu kerja yang dirancang bagi melihat sejauh mana umat Islam masih berasa ‘ghairah’ terhadap maruah agama mereka, yang dipermainkan di tanah air mereka sendiri,” katanya.

Baru-baru ini, negara digemparkan dengan tindakan Siti Nuramira Abdullah yang menghina Islam ketika membuat persembahan di Restoran Crack House Comedy Club, 24 Lorong Rahim Kajai 14, Taman Tun Dr Ismail (TTDI), Brickfields.

Tidak lama selepas itu, seorang penghantar makanan ditahan kerana membuat serta memulakan penghantaran komunikasi jelik menghina umat dan agama Islam serta Rasulullah ﷺ menerusi YouTube.

Di Kelantan, polis menahan seorang lelaki berusia 35 tahun kerana memuat naik video penghinaan melalui laman Facebook dengan nama samaran yang jelas menghina agama Islam dan Nabi Muhammad.


Pemimpin PN tak sepakat isyarat tubuh ‘kerajaan darurat’

KUALA LUMPUR, 24 Syawal 1442H, Sabtu – Terdapat isyarat bahawa ‘kerajaan darurat’ perlu diwujudkan dalam masa terdekat, kata Prof Datuk Dr Salleh Buang.

Pakar undang-undang itu menyuarakan pandangan berkenaan berikutan keputusan pemimpin kerajaan yang tidak sepakat sewaktu menguruskan COVID-19.

Prof Salleh berkata, kenyataan demi kenyataan yang tidak konsisten dan selari kini semakin membarah dalam kerajaan.

Justeru, katanya, Perlembagaan Persekutuan boleh memberi kuasa kepada Yang di-Pertuan Agong untuk mengambil alih kuasa diberikan kepada rakyat dengan menubuhkan Mageran 2.0 mengikut Perkara 150, Ordinan Darurat.

“Namun penambahbaikan diperlukan untuk menubuhkan Mageran 2.0 dengan jawatan pengerusi majlis itu mungkin tidak lagi diwajibkan dalam kalangan pemimpin politik susulan golongan itu, tidak kira dari parti mana sekalipun, kini berdepan defisit kepercayaan rakyat.

“Sebaiknya Yang di-Pertuan Agong melantik seorang tokoh berpengalaman, berintegriti dan negarawan dihormati semua pihak untuk mengepalai majlis khas itu dengan semua anggota dipilih perlu bertanggungjawab terus kepada Seri Paduka,” katanya seperti dilapor Sinar Harian.

Terdahulu, timbul khabar angin isu ketidaksepakatan antara menteri dalam kerajaan Perikatan Nasional (PN) sewaktu membincangkan permohonan bagi kebenaran syarikat untuk beroperasi sepanjang tempoh Sekatan Pergerakan Penuh.

Cadangan menubuhkan ‘kerajaan darurat’ juga pernah dibangkitkan Timbalan Speaker Dewan Rakyat, Datuk Seri Azalina Othman Said sebelum ini, yang mencadangkan ia ditubuhkan dalam masa terdekat.

Azalina berkata, kerajaan darurat tidak semestinya dianggotai ahli politik, sebaliknya jawatan dalam kerajaan itu turut boleh diisi individu berkelayakan dan mempunyai kepakaran yang boleh dimanfaatkan.

Mengulas lanjut, Prof Salleh berkata, pembentukan kerajaan darurat ala Mageran 2.0 adalah peluang kerajaan melakukan pembetulan kepada asas negara.

“Langkah itu seumpama usaha kerajaan kembali ke papan hitam untuk perbetulkan sistem struktur negara sebagaimana pelaksanaan Mageran 1969 yang membolehkan Rukun Negara dan Dasar Ekonomi Baru (DEB) terbentuk.

“Bagaimanapun, Mageran 2.0 tidak boleh terlalu berkuasa seperti Mageran 1969 dengan lapisan pertama pengurusan majlis itu mestilah dianggotai tokoh yang bebas politik, diikuti lapisan kedua pentadbiran yang wajib disertai oleh pemimpin politik daripada semua parti,” katanya lagi.


18 terbunuh dalam pertempuran dua kumpulan di Indonesia

SORONG, 22 Jamadilakhir 1443H, Selasa – Sekurang-kurangnya 18 orang terbunuh dalam pertempuran antara dua kumpulan di sebuah kelab malam yang terletak di bandar Sorong di wilayah Papua Barat Indonesia, kata polis.

“Pertempuran berlaku malam tadi (Isnin) pada 11 malam. Ia adalah konflik yang berpanjangan daripada pertempuran pada hari Sabtu,” kata Ketua Polis Sorong, Ary Nyoto Setiawan dalam satu kenyataan.

Beliau berkata, seorang mangsa ditikam dan 17 lagi maut dalam kebakaran di kelab malam ‘Double O’.

“Kami menemui 17 mayat di Double O, semuanya ditemui di tingkat dua. Kami telah memindahkan mayat ke Hospital Selebe Solu,” kata Ketua Bahagian Kesihatan Polis Sorong, Edward Panjaitan.

Polis dilaporkan sedang menyiasat punca kebakaran.

“Kelab itu terbakar dari tingkat satu. Kami cuba memindahkan seramai mungkin orang, tetapi selepas bomba memadamkan api pagi ini, kami menemui beberapa mayat di sana,” kata Ketua Polis Setiawan.  – Agensi


Mahkamah benar Najib pinda tarikh pelepasan, pemulangan pasport ke Singapura

KUALA LUMPUR, 19 Rabiulawal 1443H, Selasa – Tiga Mahkamah Tinggi berasingan hari ini membenarkan permohonan Datuk Seri Najib Tun Razak untuk meminda tarikh pelepasan dan pemulangan pasportnya ke Singapura bagi melawat anak perempuannya Nooryana Najwa yang dijangka akan melahirkan anak kedua pada awal November.

Tiga hakim iaitu Mohamed Zaini Mazlan, Datuk Collin Lawrence Sequerah dan Datuk Muhammad Jamil Hussin membenarkan permohonan Najib selepas pihak pendakwaan tidak mengemukakan sebarang bantahan terhadap permohonan itu.

Dalam prosiding hari ini, pendakwaan dikendalikan oleh Timbalan Pendakwa Raya Mohd Ashrof Adrin Kamarul, Mohamad Mustafa P. Kunyalam dan Shafiq Hasim.

Najib, 68, selaku pemohon yang memfailkan notis usul pada 21 Okt lepas, memohon untuk meminda tarikh bagi pelepasan dan pemulangan pasportnya kepada mahkamah daripada 20 Oktober sehingga 22 November kepada 25 Oktober sehingga 6 Disember ini untuk melawat Nooryana di Singapura.

Ahli Parlimen Pekan itu dalam afidavit sokongannya berkata beliau juga diamanahkan untuk membantu jentera parti UMNO menghadapi Pilihan Raya Negeri (PRN) Melaka pada 20 November depan memandangkan Presiden Parti UMNO Datuk Seri Dr Ahmad Zahid Hamidi pada masa itu, akan berangkat ke Jerman untuk mendapatkan rawatan tulang belakang.

Semasa prosiding di hadapan Hakim Mohamed Zaini, peguam Tan Sri Muhammad Shafee Abdullah berkata bekas perdana menteri itu telah memfailkan notis usul untuk meminda tarikh pelepasan dan pemulangan pasportnya ke Singapura dan akan berangkat ke negara itu pada 21 November, sehari selepas PRN Melaka.

Najib dibicarakan di hadapan Hakim Mohamed Zaini atas dakwaan menggunakan kedudukannya untuk mengarahkan pindaan pada laporan audit akhir 1Malaysia Development Berhad (1MDB) sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Muhammad Shafee berkata sepatutnya 29 dan 30 November ditetapkan untuk sambung bicara, namun ia akan diganti dengan tarikh lain yang akan ditetapkan kemudian berikutan anak guamnya masih berada di Singapura pada waktu itu.

Sementara itu Muhammad Shafee turut memaklumkan kepada Hakim Sequerah yang mendengar perbicaraan kes Najib membabitkan dana 1MDB berjumlah RM2.3 bilion, bahawa tarikh perbicaraan kes pada 9 hingga 11 November ini diteruskan seperti biasa sebelum anak guamnya berangkat ke Singapura pada 21 November.

Di hadapan Hakim Muhammad Jamil, peguam itu memaklumkan bahawa Najib akan kembali ke negara ini pada 5 Disember dan akan memulangkan semula pasportnya kepada mahkamah pada 6 Disember.

Mahkamah kemudian menetapkan 9 Disember ini untuk sebutan semula kes.

Najib bakal dibicarakan bersama-sama bekas Ketua Setiausaha Perbendaharaan Tan Sri Mohd Irwan Serigar Abdullah berhubung enam pertuduhan pecah amanah berjumlah RM6.6 bilion berkaitan bayaran kepada International Petroleum Investment Company (IPIC). – Bernama


Chelsea anjur majlis berbuka puasa buat julung kali di Stamford Bridge

LONDON, 21 Syaaban 1444H, Selasa – Kelab Liga Perdana Inggeris Chelsea akan menganjurkan majlis berbuka puasa buat julung kalinya di Stamford Bridge pada 26 Mac, hari ke-4 Ramadan.

“Pada Ahad 26 Mac, Yayasan Chelsea akan menganjurkan Iftar Terbuka di tepi padang di Stamford Bridge, buat pertama kali untuk kelab dan stadium Liga Perdana,” kata kelab London itu dalam satu kenyataan.

Beberapa masjid tempatan dan ahli komuniti Islam Chelsea seperti penyokong dan pelajar sekolah akan dijemput hadir, bersama-sama kakitangan Chelsea FC.

Ketua Yayasan Chelsea, Simon Taylor berkata, mereka berbesar hati untuk menganjurkan jamuan berbuka puasa dan mengalu-alukan penyertaan orang ramai.

“Saya berbesar hati untuk mengumumkan Iftar Terbuka kami bersama Projek Khemah Ramadan dan kami amat berbangga menjadi kelab Liga Perdana pertama yang melakukannya.

“Mengiktiraf Ramadan dan komuniti Islam kita adalah aspek penting dalam kerja kami dalam mempromosikan toleransi beragama dan saya tak sabar untuk mengalu-alukan semua orang pada Ahad, 26 Mac,” katanya.

Majlis itu akan diadakan dengan kerjasama Projek Khemah Ramadan, sebuah badan amal yang memenangi anugerah pada 2013.

Ia mempunyai matlamat untuk menyatukan masyarakat dan membangunkan pemahaman mengenai Ramadan. – Agensi


Arab Saudi catat 17 kematian, 395 kes baharu COVID-19

LONDON, 8 Rabiulawal 1442H, Ahad – Arab Saudi mengumumkan 17 kematian dan 395 kes baharu akibat wabak COVID-19 dalam tempoh 24 jam terakhir.

85 daripada kes baharu dicatatkan di Madinah, 42 kes di Yanbu, 37 lagi di Riyadh, 32 kes.

Manakala 14 kes lagi masing-masing di Makkah dan Jeddah, diikuti lapan kes di Dammam.

Jumlah pesakit pulih meningkat sebanyak 417 kes, menjadikan angka keseluruhan pulih sebanyak 330,995 orang.

Pandemik itu juga telah mengorbankan seramai 5,281 orang setakat ini. -Agensi